4,000 penutup mulut, hidung diagih di Pakan

NURZILLA MOHAMAD

PAKAN: Sebanyak 4,000 keping penutup mulut dan hidung akan mula diagihkan
kepada Ketua Isi Rumah (KIR) di Daerah Pakan dalam minggu ini.

Penutup mulut dan hidung yang disumbangkan oleh Kerajaan Negeri ini akan
diagihkan oleh Pejabat Daerah dengan kerjasama Pusat Khidmat Dewan Undangan
Negeri (DUN) Pakan.

Bagi mematuhi Perintah Kawalan Pergerakan (PKP), hanya Tuai Rumah saja yang
akan dipanggil untuk datang ke pejabat ketika pengagihan dilakukan.

Ini adalah bertujuan untuk mengelakkan terlalu ramai berkumpul pada satu
masa.

Menurut Ahli Dewan Undangan Negeri (ADUN) Pakan Tan Sri William Mawan
Ikom,  rakyat dinasihatkan supaya
sentiasa mematuhi arahan yang dikeluarkan dari masa ke semasa.

Katanya, walaupun Daerah Pakan masih dalam Zon Hijau, rakyat diseru agar
tidak merasa terlalu selesa sehingga mengabaikan arahan pihak berkuasa kerana
didapati sejak akhir akhir ini terlalu ramai penduduk keluar ke Sarikei.

“Rakyat juga disarankan supaya sentiasa patuh kepada arahan dengan
tidak berbaris terlalu awal untuk mendapatkan slip kebenaran keluar daerah.

“Pematuhan PKP adalah sangat penting untuk sentiasa menjamin
keselamatan bersama,” katanya.

See author's posts


Penjaja lega Pasar Minggu dibuka semula

KUCHING: Peniaga Pasar Minggu di Medan Niaga Satok di sini menzahirkan rasa lega apabila dibenarkan mula berniaga bermula Sabtu lalu.

Tinjauan Utusan Sarawak di pasar terbabit semalam mendapati orang ramai mula berkunjung ke Pasar Minggu apabila dibenarkan mula berniaga Sabtu lalu.

Seorang peniaga, Andrus Ajas, 49, yang menyambut baik langkah pihak berkuasa tempatan membuka semula pasar itu berkata, ia akan membuka peluang untuk mereka mencari rezeki seperti sedia kala.

Andrus memberitahu, duduk terlalu lama di rumah memang membosankan, justeru berjaja di Pasar Minggu selain boleh mencari rezeki juga mampu menghilang perasaan bosan.

Menurutnya, sungguhpun sebagai percubaan namum setelah dua hari berjaja di situ pendapatan masih boleh untuk menampung perbelanjaan mingguan sebab sejak Perintah Kawalan Pergerakan (PKP) duduk di rumah sahaja tak ada pendapatan.

“Sekarang belum ramai orang yang datang lagi sebab ada yang belum tahu lagi. Minggu depan mungkin ramai orang yang datang,” katanya.

Andrus berharap semoga pasar minggu ini boleh dibuka setiap minggu, jangan ditutup lagi.

Bagi Mariayana Ruab, 47, yang juga seorang peniaga di pasar itu berkata, meskipun sabtu lalu dan semalam tidak ramai berkunjung namun menzahirkan rasa syukur kerana mampu memperoleh sedikit pendapatan dan meramalkan Ahad depan lebih ramai orang akan berkunjung ke pasar itu.

Mariayana cuma membawa sedikit sahaja barangan untuk dijual dan tidak mahu membawa banyak barangan buat sementara waktu sebab ia baharu dibuka dan mungkin Ahad depan akan membawa lebih banyak barangan untuk dijual.

“Peniaga lain juga tidak membawa banyak barangan untuk dijual. Kalau barangan habis dijual awal, mereka pun balik awal sebab membawa sikit barang sahaja,” katanya.

See author's posts


“Saya terikat pada keputusan MT UMNO” – KJ

KUALA LUMPUR: Ahli Parlimen Rembau Khairy Jamaluddin (KJ) berkata, beliau akan akur dengan sebarang keputusan Majlis Tertinggi (MT) UMNO termasuk meletak jawatan sebagai ahli jemaah menteri sekiranya pucuk pimpinan parti itu memutuskan sedemikian.

“Sekiranya itu keputusan MT, mengarahkan ahli UMNO untuk menarik diri (meletak jawatan dalam kerajaan), sebagai ahli UMNO saya pastinya terikat dengan keputusan MT itu,” kata Menteri Sains, Teknologi dan Inovasi itu pada sidang media, di sini semalam.

UMNO dijangka membincangkan beberapa usul termasuk usul menolak kerjasama dengan Bersatu pada Pilihan Raya Umum ke-15 semasa mesyuarat MT hari ini (6 Januari).

Isnin lepas Ahli Parlimen Machang Datuk Ahmad Jazlan Yaakub meletak jawatan sebagai Pengerusi Lembaga Minyak Sawit Malaysia berkuat kuasa hari ini (6 Januari).

Sebelum ini beliau dilaporkan berkata bersedia melepaskan jawatan tersebut sekiranya Kerajaan Perikatan Nasional (PN) tidak membubarkan Parlimen menjelang akhir bulan ini.

Mengenai desas-desus ketidakstabilan dalam UMNO berikutan perkembangan semasa parti itu sekarang, Khairy berkata perbezaan pendapat dalam kalangan ahli adalah perkara biasa bagi mana-mana parti politik.

“Kami terikat pada keputusan MT esok kerana kami adalah sebuah parti politik dan perlu menunjukkan satu bentuk disiplin. Sekiranya pucuk pimpinan tertinggi dalam UMNO iaitu MT memutuskan sedemikian maka kami akan akur.

“Jika anda tidak setuju dengan keputusan itu maka anda perlu keluar parti. Itu sahaja,” katanya.

Ditanya sama ada beliauterbuka untuk bekerjasama dengan parti lain, Khairy mengulangi pendiriannya bersetuju dengan keputusan MT UMNO sebelum ini untuk tidak bekerjasama dengan DAP atau PKR. – Bernama

See author's posts


Projek BELB RM14 juta manfaatkan 12 rumah panjang

SELANGAU:Projek Bekalan Elektrik Luar Bandar (BELB) yang dilaksanakan dengan kos RM14 juta bakal memberikan manfaat kepada penduduk di 12 buah rumah panjang di kawasan Sekuau.

Ahli Dewan Undangan Negeri (ADUN) Tamin, Christopher Gira Sambang berkata, dana tersebut merupakan sebahagian daripada daripada tiga projek BELB di Batang Oya, Sekuau, Selangau dan Balingian berjumlah keseluruhan RM34 juta yang dibiayai sepenuhnya oleh Kerajaan Sarawak.

Projek BELB tersebut akan memberi manfaat kepada 60 buah rumah panjang dan lebih kurang 1,018 pintu penduduk secara keseluruhannya.

“Program pada hari ini adalah untuk merasmikan projek BELB bagi kawasan Sekuau. Projek ini akan memberikan manfaat kepada penduduk di lebih kurang 12 buah rumah panjang.

“Projek ini dijangka siap pada bulan Mac tahun 2021 dan akan memberikan manfaat kepada penduduk di lebih kurang 12 buah rumah panjang,” jelasnya.

Beliau berkata demikian semasa berucap merasmikan Majlis Pecah Tanah Projek BELB di Rumah Udi, Sungai Segurin, Nanga Pakoh, Sekuau.

Sementara itu, ketika singgah di Rumah Ujang @ Rumah Bunya, Sungai Sepasir, Pakoh, Gira telah meluluskan projek membina jalan masuk ke rumah panjang tersebut (Rumah Ujang @ Rumah Bunya) menerusi Program Transformasi Luar Bandar (RTP) 2021.

“Saya mencadangkan kepada Kementerian Utiliti supaya rumah panjang ini diberikan projek BELB,” ujarnya.

Manakala, semasa Program Santai BBQ di Rumah Tan, Skim Sekuau, Gira telah meluluskan peruntukan sebanyak RM50,000 untuk membina tempat letak kereta dan RM5,000 kepada Biro Wanita rumah panjang tersebut.

Gira turut melawat tanah runtuh di Rumah Ejan @ Rumah Juli di Skim Sekuau.

Dalam lawatan itu, beliau mencadangkan Jabatan Kerja Raya (JKR) untuk menjalankan siasatan tapak dan mengmukakan cadangan teknikal untuk mengelakan tanah terus runtuh.

“Buat sementara ini, saya arahkan penduduk rumah panjang supaya memasang canvas untuk mengelakkan tanah tersebut terus runtuh,” ujarnya.

Gira juga menghadiri Majlis Kesyukuran Ahli Dewan Negara, Senator Rita Serimah Patrick Insol di Rumah Bansa, Jalan Dijih.

Pada majlis tersebut, Gira menyalurkan RM10,000 kepada Biro Wanita Rumah Bansa. Selain itu, Anita Anthony Ijan mewakili Sarawak Badan Amal Tenaga Isteri-Isteri (SABATI) telah menyalurkan bantuan kepada beberapa orang warga emas.

Oleh Akun Giman

See author's posts


Libatkan diri dalam pertanian moden

SEBAUH: Penduduk di negeri ini khususnya masyarakat tani bagi kawasan luar bandar disaran untuk menceburkan diri dengan sistem pertanian secara moden.

Menteri Utiliti Sarawak Dato Sri Dr Stephen Rundi Utom berkata, ini membolehkan mereka yang berkecimpung dengan kegiatan pertanian itu dalam memaksimumkan hasil pendapatan mereka.

“Dengan cara yang moden, aktiviti pertanian dan perikanan kini lebih mudah diusahakan,” katanya.

Beliau berkata demikian ketika berucap dalam Majlis Penangguhan Agriculture Community Outreach Program (AgriCOP) anjuran Jabatan Pertanian Bahagian Bintulu di Rh Jimbai, Sungai Gerong, Ulu Sebauh.

Program terbabit memberi taklimat mengenai cara-cara perusahaan perikanan, penanaman durian Mou’Sang King.

Sementara itu pengisi program juga turut diberikan taklimat mengenai pinjaman perumahan bagi pembinaan rumah panjang daripada Kementerian Kerajaan Tempatan dan Perumahan.

Rundi juga Ahli Dewan Undangan Negeri (ADUN) Kemena berharap peserta yang hadir dapat mengaplikasikan ilmu yang diperoleh menerusi program terbabit.

“Program kursus sebegini seharusnya diteruskan bagi mendidik penduduk luar bandar dan sekaligus menggunakan ilmu ini  sebaik mungkin untuk meningkatkan taraf pendapatan mereka,” katanya.

Dalam majlis berkenaan beliau telah memberikan sumbangan sebanyak RM49,000 kepada JKKK Rh Jimbai dan RM15,000 lagi disumbangkan kepada Biro Wanita panjang tersebut.

Oleh Ellie Edward

See author's posts


Emirates tawar penerbangan ke KL

KUALA LUMPUR: Emirates akan mula menawarkan perkhidmatan penumpang ke 16 lagi bandar melalui pesawat Boeing 777-300ER dari 15 Jun ini, berikutan pengumuman kerajaan Emiriyah Arab Bersatu (UAE) untuk menamatkan sekatan ke atas perkhidmatan transit penumpang.

Di samping itu, mulai 17 Jun ke atas pada Rabu dan Sabtu, Emirates akan menawarkan penerbangan dari Kuala Lumpur kepada pelancong dari Malaysia yang ingin menyambung ke destinasi Emirates yang lain.

“Penumpang yang menjadi penduduk UAE dan sedang berada di Malaysia akan dapat pulang ke rumah.

“Penerbangan ke bandar-bandar berikutnya, akan disediakan melalui tempahan di emirates.com atau ejen pelancongan: Bahrain, Manchester, Zurich, Vienna, Amsterdam, Copenhagen, Dublin, New York JFK, Seoul, Kuala Lumpur, Singapura, Jakarta, Taipei, Hong Kong, Perth dan Brisbane,” kata Emirates dalam satu kenyataan hari ini.

Dengan pengumuman terbaharu ini, Emirates akan menawarkan penerbangan untuk penumpang di belakang operasi kargo berjadual dari Dubai ke 29 bandar, termasuk penerbangan sedia ada ke Heathrow London, Frankfurt, Paris, Milan, Madrid, Chicago, Toronto, Sydney, Melbourne dan Manila (dari 11 Jun 2020).

Bagaimanapun, dengan sekatan perjalanan di kebanyakan negara, pelanggan diingatkan untuk memeriksa keperluan kemasukan dan keluar mereka sebelum memulakan perjalanan.

Maklumat lanjut mengenai penerbangan dan perkhidmatan semasa Emirates boleh didapati melalui https://www.emirates.com/ae/english/help/essential-travel/#75478.- Bernama

See author's posts


GPS ubah lanskap pembangunan di Kapit

KAPIT: Politik pembangunan yang diamalkan oleh Kerajaan Gabungan Parti Sarawak (GPS) di bawah kepimpinan Ketua Menteri, Datuk Patinggi Abang Johari Tun Openg menjadi pemangkin pembangunan di Bahagian Kapit.

Ahli Dewan Undangan Negeri (ADUN) Bukit Goram, Jefferson Jamit Unyat berkata, ia mengubah lanskap pembangunan di bahagian tersebut menerusi penubuhan Upper Rajang Development Agency (URDA), selain perlaksanaan pelbagai bentuk projek infrastruktur.

Menurutnya, penubuhan URDA adalah sebagai usaha untuk mempercepatkan pembangunan di kawasan luar bandar.

“Ia memberikan penekanan terhadap pembangunan infrastruktur termasuk bekalan elektrik, air dan jalan raya.

“Ini terutamanya di kawasan penempatan yang terpencil dan seterusnya memberikan manfaat kepada penduduk di kawasan terbabit,” jelasnya

Beliau berkata demikian semasa berucap pada majlis pemimpin bersama rakyat di Rumah Jandah Mengga, Nanga Nansang, Sungai Ibau, Batang Rajang.

Jamit turut memberitahu, Pilihan Raya Negeri Sarawak (PRN) ke-12 kini semakin hampir dan ia boleh diadakan pada bila-bila masa.

“Justeru itu, saya mengajak anda semua terus bersatu-padu dan berdiri teguh di bawah politik pembangunan GPS,” ujarnya.

Pada majlis tersebut, Jamit telah menyerahkan geran projek kecil luar bandar (MRP) berjumlah RM116,000 kepada 12 Jawatankuasa Kemajuan dan Keselamatan Kampung (JKKK) di sepanjang Sungai Ibau.

Turut hadir ialah wakil Residen Bahagian Kapit, Galong Luang, Pegawai Daerah Kapit, Cerisologo Sabut serta yang lain.

See author's posts


Muhyiddin lawat Desaru Coast Destination Resort

KOTA TINGGI: Perdana Menteri Tan Sri Muhyiddin Yassin meluangkan masa melawat destinasi tarikan pelancongan terbaharu di negeri ini, Desaru Coast Destination Resort di sini, semalam.

Pembangunan tersebut dengan kos pembangunan kasar bernilai RM4.5 bilion itu berada di landasan untuk siap dan dijangka mengubah landskap pelancongan di wilayah Tenggara Johor.

Muhyiddin yang juga Pengerusi Lembaga Pengarah Khazanah Nasional Berhad memulakan lawatan itu dengan mendengar taklimat kira-kira 15 minit di Anantara Desaru Coast Resort and Villas yang berkeluasan 10.11 hektar.

Beliau yang dalam rangka lawatan dua hari ke Johor sejak semalam, kemudiannya melawat Hard Rock Hotel sebelum ke kawasan pembinaan Terminal Feri Desaru Coast yang akan menjadi pintu kemasukan antarabangsa ke-16 ke Johor apabila siap pada Jun 2021.

Mengiringi beliau dalam lawatan kira-kira satu jam itu adalah Menteri Kewangan Tengku Datuk Seri Zafrul Tengku Abdul Aziz yang juga Ahli Lembaga Pengarah Khazanah Nasional; Menteri Pelancongan, Seni dan Budaya Datuk Seri Nancy Shukri; Menteri Besar Johor Datuk Ir Hasni Mohammad serta Pengarah Urusan Khazanah Nasional Datuk Shahril Ridza Ridzuan.

Pada sidang akhbar selepas itu, Pengarah Urusan dan Ketua Pegawai Eksekutif Desaru Development Holdings One Sdn Bhd, Roslina Arbak berkata pembinaan terminal feri itu itu telah siap kira-kira 53 hingga 54 peratus.

Menurutnya, terminal berkenaan yang akan meningkatkan kesalinghubungan dengan akses langsung ke Singapura, Batam dan Pulau Bintan akan turut dilengkapi Kompleks Kastam, Imigresen dan Kuarantin (CIQ) .

“Perdana Menteri meluahkan rasa gembira dengan pembangunan Desaru Coast dan menggalakkan kami untuk terus menjadikan destinasi itu agar lebih menarik kepada pelancong,” katanya kepada pemberita selepas lawatan Muhyiddin.

Beliau berkata terminal feri itu dijangka menerima kira-kira 10,000 penumpang untuk tempoh separuh pertama mulai Jun hingga Disember.“Kompleks CIQ Terminal Feri Desaru Coast bertujuan menguruskan ketibaan 300 penumpang dalam satu masa.

“Menjelang 2025, terminal feri itu berupaya mengendalikan lebih 102,000 ketibaan setiap tahun,”katanya.- Bernama

See author's posts


Tiga ekar kawasan belukar terbakar

MIRI : Sepasukan bomba dari Balai Bomba dan Penyelamat Lopeng mengambil masa lebih dua jam untuk memadamkan kebakaran belukar melibatkan kawasan seluas tiga ekar berhampiran taman perumahan di South Lake Permyjaya di sini, semalam.

Ketua Jabatan Bomba dan Penyelamat Malaysia (JBPM) Zon Miri, Law Poh Kiong berkata, pihaknya menerima panggilan berhubung kejadian itu pada 11.47 pagi.

Katanya, operasi pemadaman api di kawasan itu dilakukan menggunakan sumber air daripada tangki jentera bomba dan kaedah pemukul api.

“Api berjaya dikawal pada 1.13 petang sebelum operasi ditamatkan pada 1.48 petang setelah pasukan bomba  memastikan api padam sepenuhnya serta tiada punca api yang boleh mencetuskan kebakaran semula ditemui,” katanya di sini.

Law berkata, operasi pemadaman melibatkan seramai lapan anggota bomba itu diketuai Pegawai Bomba Kanan II Rorudi Umas .

Oleh Liong Chai Ling

See author's posts


Kementerian, agensi digesa tingkat kecekapan demi rakyat

PUTRAJAYA: Perdana Menteri Datuk Seri Anwar Ibrahim hari ini menggesa setiap kementerian dan agensi meningkatkan kecekapan operasi masing-masing dalam setiap urusan melibatkan rakyat.

Berucap pada majlis perjumpaan Perdana Menteri bersama warga Jabatan Perdana Menteri bagi Februari 2023 di sini, Anwar berkata, cabaran ketika ini adalah untuk mengangkat martabat pentadbiran negara ke tahap yang lebih tinggi dan terpuji.

Beliau berkata, keikhlasan pemimpin dan penjawat awam dalam melaksanakan tugas mampu membebaskan rakyat dari segala bentuk penindasan.

“Tanggungjawab pemimpin dan penjawat awam juga adalah untuk membebaskan rakyat dari segala bentuk penindasan, rakyat yang diperbodohkan, dan mengambil harta rakyat hingga hak mereka tersisih,” katanya.

Anwar berkata di peringkat penguatkuasaan masih wujud kecuaian dan ia perlu diperbaiki dengan segera.

“Kalau terpaksa berbaris berjam-jam untuk mendapat apa-apa lesen, itu bagi saya perlu diperbaiki,” katanya. – Bernama

See author's posts


Kejuaraan buat peminat ‘gila’

PEMAIN Man City meraikan kemenangan menjuarai Liga Perdana Inggeris keempat dalam tempoh lima musim dalam perlawanan penuh dramatik, menang 3-2 menentang Aston Villa malam Ahad lalu.

PEP Guardiola memuji ‘legenda’ Manchester City apabila mereka memenangi gelaran Liga Perdana Inggeris untuk kali keempat dalam tempoh lima musim selepas melakukan kebangkitan luar biasa daripada ketinggalan dua gol untuk menewaskan Aston Villa 3-2 kelmarin.

Skuad Guardiola berada di ambang untuk melepasi kejuaraan selepas ketinggalan 2-0 di belakang pada pertengahan separuh masa kedua dalam babak terakhir pertarungan mendebarkan mereka untuk menangani cabaran Liverpool.

Tetapi Ilkay Gundogan mencetuskan kebangkitan City yang menakjubkan di Stadium Etihad apabila pemain tengah dari Jerman itu mengurangkan defisit sebelum Rodri meraih gol penyamaan.

Gundogan menjaringkan gol ketiga City dalam tempoh lima minit pada minit ke-81, mencetuskan sambutan liar dan menjadikan kemenangan 3-1 Liverpool di tempat kedua menentang Wolves sudah tidak bermakna.

City menamatkan saingan dengan 93 mata, satu mata di hadapan Liverpool ketika mereka menamatkan harapan pesaing mereka untuk memenangi empat trofi ganda yang belum pernah berlaku sebelum ini.

Ianya City yang menjadi tumpuan pada hari terakhir musim yang tidak akan dilupakan peminat mereka.

Anak buah Guardiola boleh dipanggil dinasti selepas menyertai Manchester United sebagai satu-satunya kelab dalam era Liga Perdana yang memenangi empat kejuaraan dalam tempoh lima musim, dengan pasukan Alex Ferguson melakukannya pada tiga kesempatan berasingan.

Gelaran liga kelapan dalam sejarah City adalah trofi utama kesembilan Guardiola sejak tiba di kelab itu pada 2016.

“Mereka ini adalah legenda. Apabila anda menang di negara ini empat kali dalam tempoh lima tahun, ia adalah kerana mereka sangat istimewa. Mereka akan diingati selama-lamanya,” kata Guardiola.

Sewajarnya, kapten City yang sudah lama berkhidmat, Fernandinho yang menjulang trofi dalam perlawanan terakhirnya sebelum meninggalkan kelab itu.

“Rasanya seperti kami bangkit daripada kematian untuk memenangi liga. Ini adalah semangat Man City. Anda tidak pernah berputus asa,” kata Fernandinho.

Sekali lagi, City menyelamatkan yang terbaik sehingga terakhir apabila mereka mengetepikan Liverpool pada hari terakhir musim ini buat kali kedua selepas menewaskan mereka ke garisan penamat pada 2019.

“Selepas gol kedua mereka ia benar-benar sukar. Ia adalah ‘mendapatkan gol pertama’, kemudian kami mempunyai momentum dan pemain kami melakukan yang lain. Menang di laman sendiri bersama peminat kami adalah yang terbaik,” kata Guardiola. – AFP

See author's posts


SUFC terlalu ghairah menyerang

SIKAP terlalu ghairah menyerang oleh barisan pemain Sarawak United FC (SUFC) hampir memakan diri apabila hanya sekadar mencatatkan keputusan seri 1-1 dengan Selangor FC 2, meskipun dihadiahkan deretan peluang untuk melakukan jaringan.

Penolong ketua jurulatih SUFC, Safri Amit keghairahan barisan pemain untuk menyerang ditambah pula sering melakukan hantaran jauh (long ball), perlu diperbaiki segera kerana ia boleh merugikan pasukan.

“So far…saya agak kurang berpuas hati terutamanya pada separuh masa pertama kerana pemain terlalu ghairah untuk menyerang yang menjadikan kita terlalu ‘struggle’ untuk mengawal bola dan menguasai perlawanan.

“Pasukan kita juga lebih banyak membuat hantaran bola jauh (long ball) dan pemain semakin bergelut untuk mencipta sebarang peluang mencipta gol. Bila masing-masing mahu menyerang, banyak peluang yang telah hilang,” katanya selepas perlawanan itu.

Safri berkata corak permainan SUFC ternyata lebih baik pada babak kedua dengan membuat beberapa gerakan menyerang cantik, namun masih belum dapat melakukan sebarang percubaan tepat ke arah gol.

Usaha bertali arus SUFC akhirnya membuahkan hasil apabila pemain gantian, Abdul Rahim Abdul Razak menyamakan kedudukan dengan memanfaatkan hantaran bola daripada Lee Chang Hoon pada minit ke-87.

“Perlawanan malam ini akan dijadikan pengajaran agar tidak berulang lagi supaya pasukan mampu meraih kemenangan yang lebih selesa lagi selepas ini,” ujarnya.

Jelasnya, banyak kelemahan perlu diperbaiki selepas berakhirnya aksi perlawanan malam semalam, terutamanya aspek kecergasan serta strategi pasukan.

“Kita akan segera perbaiki segala kelamahan dalam perlawanan malam ini. Jadi saya harap, pemain tidak ambil mudah dan harus fokus untuk meraih tiga mata pada baki perlawanan selepas ini,” ujarnya.

SUFC pada perlawanan selepas ini akan menanti kunjungan Perak FC II pada 15 Ogos (Ahad) yang dijangka berlangsung di Stadium Bola Sepak Kuala Lumpur, Cheras.

Oleh ADI SAFARMAN

See author's posts


Rafizi, Nor Azmie dilantik secara ‘pro-bono’ sebagai ahli Lembaga Amanah Yayasan Peneraju

KUALA LUMPUR: Menteri Ekonomi, Rafizi Ramli dan Ketua Setiausaha Kementerian Ekonomi Datuk Nor Azmie Diron dilantik sebagai ahli Lembaga Pemegang Amanah Yayasan Peneraju Pendidikan Bumiputera (Yayasan Peneraju) berkuat kuasa 27 Mac lepas.

Yayasan Peneraju dalam kenyataan hari ini memaklumkan kedua-dua mereka dilantik secara pro-bono.

Ketua Pegawai Eksekutif Yayasan Peneraju Dr Mohd Muzzammil Ismail berkata, pihaknya mengalu-alukan pelantikan baharu dalam Lembaga Pemegang Amanah itu dan akan bekerjasama dengan pengurusan mereka ke arah membawa Yayasan Peneraju ke hadapan.

“Bersama-sama, sebagai sebuah organisasi dipacu data, kami akan berusaha ke arah mereka bentuk dan menawarkan lebih banyak program dipacu industri untuk meningkatkan kebolehpasaran belia dengan kemahiran betul, kaedah ‘tempat dan latih’ kami dan akhirnya meningkatkan ekonomi negara,” katanya dalam kenyataan.

Yayasan Peneraju ialah sebuah agensi kerajaan yang ditubuhkan pada 2012 untuk memberi tumpuan kepada pengukuhan pembinaan kapasiti ke arah kelestarian bakat Bumiputera.

Ini adalah selaras dengan usaha kerajaan untuk memacu Malaysia ke arah negara berpendapatan tinggi melalui program pembiayaan akademik, Program Latihan Teknikal dan Vokasional (TVET), profesional, teknologi dan pakar yang berstruktur.

Selain itu, Yayasan Peneraju juga berjaya meningkatkan kemahiran dan kemahiran semula lebih 57,000 modal insan termasuk golongan B40, M40, luar bandar dan terpinggir melalui lebih 440 program bagi membolehkan mereka menyumbang kepada pembangunan ekonomi negara. – Bernama

See author's posts


Penyertaan Bersatu telah disepakati secara prinsip

KUALA LUMPUR: Penyertaan Parti Pribumi Bersatu Malaysia (Bersatu) dalam Muafakat Nasional telah disepakati secara prinsip, demikian menurut Setiausaha Agung Barisan Nasional (BN) Tan Sri Annuar Musa.

Beliau berkata, sehubungan itu jawatankuasa pemandu Muafakat Nasional akan memperincikan draf piagam dan memorandum persefahaman (MoU) sedia ada antara PAS dan UMNO bagi menerima gabungan parti baharu itu.

“Proses perbincangan (pemurnian piagam dan MoU) antara semua pihak perlu dijalankan secara berperingkat. Yang penting, proses itu dilaksanakan secara semulajadi dan berperingkat dengan sesuatu keputusan (yang dibuat) biarlah semua pihak berpuas hati,” katanya kepada pemberita selepas menyampaikan lesen kepada beberapa penjaja di Batu Muda di sini.

Semalam, Presiden Bersatu Tan Sri Muhyiddin Yassin telah memaklumkan secara rasmi bahawa penyertaan Bersatu dalam Muafakat Nasional akan dimuktamadkan dalam masa terdekat dan Majlis Pimpinan Tertinggi Bersatu telah bersetuju untuk menyertai Muafakat Nasional yang mendukung Perikatan Nasional sebagai gabungan besar.

“Kita ada menawarkan Bersatu sertai Muafakat Nasional, hasrat itu dah disampaikan oleh Presiden UMNO, Datuk Seri Ahmad Zahid Hamidi dan Presiden PAS, Datuk Seri Abdul Hadi Awang kepada Presiden Bersatu,” kata Annuar yang juga Setiausaha Bersama Sekretariat Muafakat Nasional.

Mengulas lanjut, Annuar berkata gabungan sesuatu parti politik tidak mudah kerana pembentukan  Muafakat Nasional sendiri mengambil masa lebih setahun untuk mencapai persetujuan.

“Adalah normal sebagai sebuah parti politik yang berbeza-beza (ideologi). Kita kena tunjukkan kematangan dalam politik, (ambil) pendekatan yang mengelak situasi tak harmoni,” katanya.

Muafakat Nasional merupakan pakatan kerjasama antara PAS dan UMNO dengan pembentukannya bertujuan menyatukan orang Melayu selain membentuk teras politik yang stabil.

Mengulas lanjut, Annuar berkata keutamaan kerajaan kini adalah memulihkan kembali ekonomi sebagai tanggungjawab kepada rakyat dan negara.

“Jadi tak usah lihat daripada sudut parti…rakyat dan negara perlukan kerajaan yang stabil dan pemulihan ekonom. Jadi apa yang pemimpin parti perlu buat ialah cari jalan ke arah kestabilan, itu yang akan kita lakukan,” katanya.

Sementara itu, mengulas mengenai pertanyaan Datuk Seri Mukhriz Mahathir sama ada Muafakat Nasional akan melantik Presiden Bersatu Tan Sri Muhyiddin Yassin sebagai pengerusinya, Annuar menjawab ketiga-tiga parti di bawah muafakat itu meraikan kewujudan bersama serta tidak timbul soal perebutan jawatan pengerusi.

“Kita dah tidak pakai sistem politik lama, sekarang kita dah migrate (berhijrah) jauh ke depan menggunakan politik yang diistilahkan politik ta’awun (bantu-membantu) dan ta’yush (hormat-menghormati).

“Konsep Ta’awun iaitu daripada bergaduh kepada bekerjasama dan Ta’ayush iaitu hormati prinsip co-existence (kewujudan bersama),” katanya.

Beliau berkata fahaman falsafah politik Mukriz, yang juga Presiden Penaja (interim) Parti Pejuang Tanah Air (Pejuang), ketinggalan 20 tahun kebelakang berbanding amalan politik baharu gabungan politik Muafakat Nasional.

“Kena tiru model Muafakat Nasional, bertoleransi, tiada masalah.  Tujuh kali pilihan raya kecil, calon semua dari BN, tiada lagi calon daripada PAS, tetapi PAS tetap bekerjasama dan itulah model baharu,” katanya menambah meskipun BN mempunyai kerusi paling banyak, namun perikatan itu tetap menyokong Muhyiddin sebagai perdana menteri dan ia selari dengan sistem politik model baharu.

“Kalau ikut model yang biasa, kena UMNO (jadi perdana menteri). Apabila tiba masanya, mungkin Bersatu akan beri pada UMNO semula untuk jadi Perdana Menteri,” katanya.– Bernama

See author's posts


Jalan ladang rintis kegiatan ekonomi

BAU: Pekebun kecil di Kampung Tringgus Matan Nguan, di sini kini mendapat manfaat berikutan pembinaan jalan di bawah Projek Jalan Ladang Pekebun Kecil (JLPK).

Timbalan Menteri Perusahaan Peladangan dan Komoditi, Datuk Willie Mongin berkata kos bagi pembinaan jalan itu membabitkan dana RM394,000.

Katanya, kemudahan itu akan memudahkan akses kepada penduduk di kawasan berkenaan untuk menjalankan perusahaan tanaman lada.

“Selain itu, ia (jalan ladang) juga diyakini mampu mempergiatkan lagi ekonomi penduduk setempat dalam penanaman lada.

“Selain itu, pembinaan jalan ladang ini juga boleh membuka jalan bagi penempatan baharu untuk keperluan penduduk membina rumah baharu dan sebagainya,” katanya.

Beliau berkata demikian pada sidang media selepas program Pemerkasaan Penggiat Industri Lada di Dewan Kampung Tringgus Mantan Nguan, di sini, hari ini.

Menjelas lanjut, Willie berkata bagi tempoh dua tahun pertama Rancangan Malaysia Ke-12 (RMK-12) iaitu dari 2021 hingga 2022, tiga projek pembinaan jalan ladang telah dan sedang dibina di kawasan Parlimen Puncak Borneo dengan kos RM1.27 juta.

“Jumlah ini (projek pembinaan jalan ladang) tidak melibatkan kementerian lain seperti Kementerian Pembangunan Luar Bandar (KPLB).

“Pembinaan tiga jalan ladang dari 2021 hingga 2022 ini merupakan projek Kementerian Perusahaan Peladangan dan Komoditi, yang sudah membina 13 jalan ladang,” katanya yang juga calon Gabungan Parti Sarawak (GPS) bagi Parlimen Puncak Borneo.

Terdahulu, Willie turut menyaksikan penyerahan baucar berjumlah RM158,600 untuk Skim Tanaman Lada Baharu (STLB) dan RM144, 300 untuk Skim Tanaman Lada Matang (STLM) kepada 152 pekebun kecil lada di Parlimen Puncak Borneo.

Hadir sama ialah Ahli Dewan Undangan Negeri (ADUN) Serembu, Miro Simuh dan Pengerusi Lembaga Lada Malaysia, Baharuddin Dato’ Mokhsen.

Oleh RYNNA SHA’ERRA

See author's posts


Kongres AS lulus pakej bantuan kecemasaan

WASHINGTON: Kongres Amerika Syarikat (AS) meluluskan usul rang undang-undang (RUU) pakej bantuan Covid-19 bernilai kira-kira AS$900 bilion, lapor Agensi Berita Sputnik, memetik Pemimpin Majoriti Senat, Mitch McConnell.

“Ketika rakyat Amerika terus berperang dengan Covid-19 pada musim cuti ini, mereka tidak bersendirian. Kongres baru saja mencapai kesepakatan. Kami akan meneruskan satu lagi pakej bantuan secepatnya. Lebih banyak bantuan akan diterima” kata McConnell di Twitter pada Ahad.

Speaker Dewan Nancy Pelosi dan Ketua Demokratik Senat Chuck Schumer mengesahkan kedua-dua dewan telah bersetuju mengenai beberapa pakej bantuan kecemasan baharu Covid-19 pada Ahad.

“Setelah berminggu-minggu melalui perbahasan yang tegang, kami akhirnya mencapai kesepakatan mengenai pakej kecemasan #COVIDrelief . Ini akan memberikan bantuan kecemasan segera kepada negara. Perundangan ini mesti dipercepatkan. Banyak lagi yang kita perlu buat di bawah Presiden Biden,” ciap Schumer di Twitter.

Pakej baharu itu merangkumi US$300 faedah pengangguran mingguan dan bantuan tambahan AS$600 serta lebih AS$284 bilion untuk pinjaman pertama dan kedua Program Perlindungan Pendapatan (PPP) dan dana AS$15 bilion bagi “tempat majlis siaran langsung, teater filem persendirian, dan institusi budaya,” menurut kenyataan bersama dikeluarkan Pelosi dan Schumer.

Pakej bantuan ini juga merangkumi bantuan sewa AS$25 bilion dan menyediakan dana AS$82 bilion untuk kolej dan sekolah, serta AS$10 bilion bantuan penjagaan anak.

Bercakap kepada pemberita selepas kelulusan itu, Schumer berkata pakej itu memberi kelegaan namun, AS masih memerlukan “RUU kedua untuk terus menangani keadaan kecemasan.”

Pemimpin Demokratik Senat itu berjanji “akan mengusulkan RUU lebih besar dan kukuh” tahun depan, ia bakal menjadi tugas utama pentadbiran Biden.

Kongres AS pada Mac meluluskan Undang-Undang Bantuan dan Keselamatan Ekonomi Koronavirus (CARES) AS$3 bilion, bertujuan menyediakan perlindungan gaji pekerja, pinjaman dan geran untuk perniagaan serta bantuan peribadi lain untuk warganegara dan penduduk yang memenuhi syarat.

Bagaimanapun, dalam beberapa bulan kebelakangan ini, Demokrat dan Republikan berselisih pendapat mengenai rancangan bantuan itu.

Pada awal Disember, Demokrat dan Republikan mengusulkan RUU bantuan sebanyak AS$908 bilion, yang mendorong kedua-dua pihak meneruskan perbahasan.

Kedua-dua pihak mencadangkan RUU itu dibahagikan kepada dua usul iaitu sebanyak AS$748 bilion diperuntukkan untuk faedah pengangguran, bantuan perniagaan kecil dan program lain, yang dipersetujui kebanyakan anggota dewan.

Sementara itu, sejumlah AS$160 bilion lagi disalurkan bagi perlindungan liabiliti firma dan bantuan kepada kerajaan negeri dan tempatan, usul ini mencetuskan banyak pertikaian.- Bernama

See author's posts


PEWAJARAN GELARAN

SETELAH Akta A1642 diperkenan oleh Yang di-Pertuan Agong, Al-Sultan Abdullah Ri’ayatuddin Mustafa Billah Shah untuk diwarta dan dikuatkuasakan, Kerajaan Sarawak bergerak selangkah, ‘berani’ dan ‘yakin’ dengan  usul menukar gelaran Ketua Menteri kepada Primier.  Hal yang sedemikian bakal dilaksanakan melalui pembentangan cadangan pembentangan rang undang-undang (RUU) pindaan Perlembagaan Negeri Sarawak dalam Persidangan Dewan Undangan Sarawak penggal pertamanya.

Cadangan RUU berkenaan bertujuan meminda gelaran Ketua Menteri dalam Perlembagaan Negeri kepada Primier di bawah RUU Perlembagaan Negeri Sarawak (Pindaan) 2022.  Di samping itu, RUU tersebut turut menyentuh pindaan Perkara 7(A) Perlembagaan Negeri Sarawak untuk menukar gelaran Menteri Muda kepada Timbalan Menteri.

Menurut kenyataan Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar (gambar), pertukaran berkenaan adalah soal status gelaran dan tidak bermaksud adanya sebarang peningkatan pembiayaan bagi ketua pentadbiran tersebut.  Tambah beliau, gelaran Primier bukanlah asing memandangkan Australia yang juga berupa sebuah negara bersekutu, menggunakan gelaran yang sama. Sementara itu, Menteri Pelancongan, Industri Kreatif dan Seni Persembahan, Dato Sri Abdul Karim Hamzah menyatakan bahawa perubahan tersebut tidak membawa perubahan yang signifikan, akan tetapi sekadar bertujuan untuk memperhalusi istilah gelaran.

Persoalan yang menjadi fokus masyarakat, khususnya warga Sarawak adalah, apakah istilah yang bakal diguna pakai dalam bahasa Malaysia.  Adakah istilah Primier, dikekalkan ataupun istilah Perdana Menteri diguna pakai.  Dari aspek kewajaran, pertukaran berkenaan tidak seharusnya dijadikan isu untuk dipolemikkan.  Hal ini berdasarkan keanggotaan Sarawak dalam sebuah Persekutuan yang setara dari segi urus tadbir wilayah masing-masing.  Hal yang serupa dalam konteks penggunaan gelaran Menteri dan sebagainya di peringkat Kementerian Kerajaan Persekutuan yang juga diguna pakai di peringkat Kerajaan Negeri.  Struktur yang telah sekian lama diamalkan.

Dengan melaraskan pandangan dari segi pengiktirafan kedudukan kedua-dua buah entiti ini sebagai rakan sekutu, memberikan Sarawak dan Sabah ‘kuasa’ untuk bergerak sejajar, selaras dan setara dengan apa-apa juga struktur yang diamalkan di Semenanjung Malaysia.  Pengiktirafan yang turut membezakan status kedua-dua buah entiti ini daripada status negeri-negeri lain di bawah jajahan sekutu ‘induk’ di tanah seberang.  Hal yang tidak mustahil sedikit sebanyak bakal menimbulkan perdebatan, khususnya dalam kalangan warga tanah seberang, akan tetapi, hakikat berkenaan wajar diterima dalam semangat kesepakatan yang termeterai hampir mencecah tempoh tiga suku abad lamanya.

Sememangnya sudah cukup ‘matang’ tempohnya untuk Sarawak, khususnya, memulakan langkah yang proaktif ke arah memberikan fokus sepenuhnya terhadap pembangunan dan kemajuan tanpa wujud ‘campur tangan’ dan ‘kawalan berlebihan’ dari Kerajaan Pusat.  Akan tetapi, pada masa yang sama mengekalkan unsur ‘mesra rakan sekutu’ dalam isu-isu yang membabitkan kepentingan negara secara keseluruhan.

Namun, seperti yang dibangkitkan pada awal bahagian wacana ini, apakah istilah yang sesuai diguna pakai untuk gelaran berkenaan dalam bahasa Malaysianya?  Menyentuh hal sedemikian ini, Datuk Seri Wan Junaidi menyatakan, hal sedmikian akan dirujuk kepada Dewan Bahasa dan Pustaka.  Namun, apakah mungkin, berdasarkan penerimaan secara umum akan terjemahan perkataan ‘premier’ tersebut, gelaran “perdana Menteri akan disarankan?  Pun mungkinkah dengan mengambil kira akan faktor-faktor terselindung, kata gelaran Premier berkenaan dikekalkan dan diterima pakai serta dimasukkan sebagai entri dalam Kamus Dewan?  Andai penggunaan gelaran Perdana Menteri menjadi pilihan pula, wujudkah kemungkinan akan ditukar kepada Menteri Perdana, bagi mematuhi hukum DM Bahasa Melayu?  Jika benar, langkah sedemikian pasti dilihat dalam kalangan ahli bahasa khususnya, sebagai langkah proaktif serta komitmen Kerajaan Sarawak memartabatkan penggunaan bahasa Melayu yang betul dan persis, di samping memperkasakan penggunaan Bahasa Inggeris.

Apa-apapun keputusannya, terpulang kepada kebijaksanaan dalam kalangan Ahli Dewan Undangan Negeri memperdebatkan hal sedemikian.  Perkara yang bermain dalam minda penulis adalah, apakah aksi dan reaksi yang bakal dipertontonkan oleh sebilangan daripada ahli masyarakat serta kumpulan berkepentingan tertentu terhadap perkara ini.Lindungi diri, lindungi bangsa, lindungi negara!

See author's posts


MULTI TUGASAN ANGGOTA BOMBA

JIKA kita amati aktiviti-aktiviti harian anggota Jabatan Bomba dan Penyelamat (Bomba), tidak dapat tidak kita merasakan betapa multi tugasan yang mereka pikul cukup mengagumkan.

Walaupun tugasan utama anggota Bomba ialah untuk memadam api ketika kebakaran, tersua jua mereka dalam  hal-hal lain.

Sebagai contoh, bukan sesuatu yang pelik lagi kita mendengar kisah ada pihak Bomba yang dipanggil untuk menyelesaikan masalah cincin di jari seseorang yang tiba-tiba sukar untuk dicabut akibat sudah terlalu sendat.

Kita ambil saja aktiviti bomba sekitar Sarawak ini yang berlaku pada Rabu (2 Mac 2022) lepas sebagai bahan perbualan kita tentang apa yang anggota Bomba ini lakukan.

Dalam satu hari yang sama, apa yang berlaku di Miri, di Bintangor dan di Kuching cukup rencam bentuk tugasan mereka.

Di Miri, pasukan unit udara Jabatan Bomba dan Penyelamat telah menjalankan tugas mereka menghantar vaksin Covid-19 jenama Pfizer ke sembilan kawasan pedalaman di daerah Baram menggunakan helikopter.

Mereka melaksanakan tugas Program Imunisasi Nasional Untuk Kanak-kanak (PICKIDS) dengan menghantar 452 dos Pfizer ke Long Panai, Long Lellang, Long Banga, Long Jekitan, Long Moh, Long Miri, Long Leru, Long Jegan, dan Ulu Teru.

Kerja-kerja menerbangkan vaksin sebenarnya sudah setahun berlaku sejak dari 7 Februari 2021 bagi Bahagian Miri.

Lain pula kisahnya di Bintangor, anggota Bomba di sana dipanggil kerana terdapat seekor ular sawa terjerut di jaring ikan yang digunakan untuk memagari reban ayam di Jalan Tulai.

Sementara itu, di Kuching, anggota Bomba bertungkus lumus memadam api pada dua buah kenderaan yang terbakar di tempat yang berbeza, iaitu sebuah Mercedes Benz yang terbakar di Jalan Chawan Lot sekitar jam 9 pagi manakala sebuah kereta Viva pula terbakar di tempat parkir di Jalan Tun Jugah pada sebelah malam sekitar jam 10 pagi.

Di Jalan Stephen Yong pula, anggota Bomba juga dikerah untuk membersihkan jalan raya yang tersimbah dengan minyak pelincir akibat sebuah lori membawa simen terlanggar pembahagi jalan sekitar jam 6 petang.

Begitulah, khidmat bakti anggota Jabatan Bomba dan Penyelamat yang corak multitugasan mereka cukup menarik perhatian ramai dan mencabar sekali bagi mereka. Kita ucapkan syabas kepada mereka.

See author's posts


Perbicaraan kes kematian trak migran UK bermula

BRUGES: Dua tahun selepas 39 pendatang Vietnam maut di atas sebuah trak yang menuju ke Britain, Belgium semalam akan memulakan perbicaraan ke atas 23 orang yang disyaki terlibat dalam kumpulan penyeludupan manusia.

Prosiding itu, di bilik mahkamah di bandar Bruges, mengikut sabitan yang dijatuhkan di Britain pada Januari lalu kepada tujuh lelaki, beberapa daripadanya kerana membunuh.

Kesemua yang tertuduh dijatuhkan hukuman penjara antara tiga tahun hingga 27 tahun.

Di Vietnam, pada September tahun lalu, empat lelaki telah dihantar ke penjara berhubung kes itu dan dikenakan hukuman penjara dua setengah tahun hingga tujuh setengah tahun.

Perbicaraan Bruges akan memberi tumpuan kepada fakta bahawa trak itu berlepas ke Britain pada 22 Oktober 2019 dari Anderlecht, kejiranan di pinggir barat Brussels yang didakwa mempunyai rumah selamat untuk mengumpul pendatang.

Mayat migran yang terdiri daripada 31 lelaki dan lapan wanita, berumur 15 hingga 44 tahun dan semuanya dari Vietnam ditemui keesokan harinya di Britain, apabila kontena yang mereka masuki dibuka di Grays, sebuah kawasan perindustrian di Essex, di sebelah timur dari London.

Kesemua migran tersebut sesak nafas dalam cuaca yang sangat panas kerana trak itu telah menyeberang melalui laut.

Jenayah mengerikan itu mencetuskan penyiasatan polis di kedua-dua belah Selat dan pada 26 Mei 2020, Pihak Berkuasa Belgium menyerbu beberapa alamat, kebanyakannya di wilayah Brussels, untuk menangkap warga Vietnam yang disyaki mempunyai kaitan dengan kumpulan penyeludupan manusia.

Perbicaraan ke atas 23 yang didakwa itu dijangka berlangsung dua hari, tetapi mungkin mengambil masa beberapa minggu sebelum keputusan itu dimuktamadkan. -AFP

See author's posts


Rodiyah rangka ‘misi khas’ untuk Batang Sadong

GEDONG: Calon Gabungan Parti Sarawak (GPS) Parlimen Batang Sadong, Rodiyah Sapiee merangka ‘misi khas’ untuk membawa pembangunan di kawasan itu jika diberi mandat pada Pilihan Raya Umum ke-15 (PRU-15) ini.

Calon muka baharu yang ditampilkan GPS itu berkata, sokongan masyarakat setempat terhadapnya sebagai calon di kawasan Parlimen Batang Sadong sangat memuaskan.

Katanya, beliau secara berterusan menyantuni penduduk di kawasan Dewan Undangan Negeri (DUN) Sadong Jaya, DUN Simunjan dan DUN Gedong untuk bertemu pengundi dengan lebih dekat.

“Setakat ini dianggarkan kira-kira 30 hingga 40 peratus kawasan Batang Sadong telah saya kunjungi yang merangkumi tiga DUN itu.

“Pendekatan kempen bersama rakyat akan diteruskan dari semasa ke semasa mengikut jadual yang telah ditetapkan,” katanya ketika ditemui UKAS semalam.

Dalam pada itu, beliau turut menyeru agar semua pengundi di kawasan Parlimen Batang Sadong turun mengundi pada 19 November bagi menunaikan tanggungjawab mereka sebagai pemilih.

Hadir sama wakil tugas khas ADUN Gedong, Datuk Naroden Majais, Temenggong Iban Bahagian Samarahan Geoffery Mamat Kuchai, Pemanca Sarika Muda, Penghulu Najib Arbi dan Ketua-Ketua Kampung di kawasan Zon Ulu Gedong.

See author's posts


14 pemilik premis dikompaun RM500

MIRI: Seramai 14 pemilik premis makanan di sini masing-masing dikompaun sebanyak RM500 atas kesalahan meletakkan barang jualan di kawasan kaki lima dan tempat letak kereta.

Majlis Bandaraya Miri (MBM) menerusi satu kenyataan berkata, kesemua mereka dikompaun berdasarkan Seksyen 18 mengenai kebersihan (Ordinan Pihak Berkuasa Tempatan 1996).

“Kesemua peniaga dikompaun menerusi satu operasi penguatkuasaan bagi kesalahan meletak barang ataupun objek di parking lot, kawasan kaki lima dan menyalahgunakan kawasan belakang kedai sekitar kawasan bandar Miri 9.00 pagi hingga 12.00 tengah hari, semalam.

“Operasi penguatkuasaan tersebut dijalankan oleh Seksyen Penguatkuasa dan Kesihatan Awam Majlis Bandaraya Miri dengan penglibatan 17 anggota di mana fokus utama adalah terhadap kedai makan, bengkel kereta dan tempat mencuci kereta,” katanya.

Jelas kenyataan itu lagi , MBM bertanggungjawab di dalam penguatkuasaan Cleanliness Bylaw di dalam memastikan pematuhan terhadap larangan menjaja di kaki lima dan tempat letak kereta secara haram yang boleh menjejaskan imej dan permandangan Bandaraya Miri serta boleh menyebabkan kacau ganggu, mengganggu laulintas dan mengancam keselamatan orang awam.

“MBM menyeru para peniaga agar mematuhi syarat-syarat yang ditetapkan di dalam lesen termasuk tidak meletakkan barang jualan di tempat letak kereta dan di kaki lima bagi menjaga kebersihan serta imej Bandaraya Miri,” ujarnya.

Oleh LIONG CHAI LING

See author's posts


Mak Ak Kit kongsi hasil tani semasa

MIRI : Golongan petani antara yang terkesan selepas Perintah Kawalan Pergerakan (PKP) fasa pertama dikuatkuasakan, apabila hasil pertanian sayur-sayuran tidak dapat dipasarkan sehingga berlaku lambakan.

Akibatnya ramai petani terpaksa  menanggung kerugian  apabila hasil pertanian kurang mendapat permintaan daripada pemborong, peniaga dan pembeli.

Oleh sebab itu, ada segelintir  petani kini mengambil inisiatif untuk menyumbang hasil pertanian mereka kepada penduduk setempat agar daripada ia rosak dan dibuang begitu sahaja ketika PKP fasa pertama itu dilaksanakan.

Inisiatif ini juga akan membantu penduduk terutama mereka yang terjejas teruk  susulan pelaksanaan PKP ini.

Di Miri, seorang pengusaha kebun sayur, Mak Ak Kit telah menunjukkan inisiatif tersebut dengan mengagihkan pelbagai jenis sayur segar secara percuma kepada mereka yang terkesan ketika berdepan PKP.

Beliau adalah antara yang pertama mengedarkan sayur-sayuran percuma kepada orang ramai setelah lambakan sayur semakin banyak apabila PKP memasuki minggu kedua.

“Saya tidak mempunyai pilihan, kerana sayur-sayuran perlu dituai, jika tidak, mereka akan menjadi buruk.

“Sayur-sayur ini masih segar dan cantik, amat sayang sekali kalau dibuang begitu sahaja dan saya amat gembira apabila melihat hasil tanaman ini dapat diagihkan kepada orang ramai.

“Langkah ini bukan sahaja dapat mengelakkan pembaziran tetapi sekaligus mampu membantu golongan yang memerlukan khususnya mereka yang putus pendapatan atau gaji harian,” katanya ketika ditemui di kebunnya di Sungai Rait, Bakam di sini.

Sepanjang tempoh PKP fasa pertama, Ak Kit mengagihkan kira-kira 30 peratus daripada hasil tanaman beliau  setiap hari kepada orang ramai.

Sayur-sayuran seperti sawi dan kacang bendi  telah diagihkan kepada golongan memerlukan melalui Parti Rakyat Bersatu Sarawak (SUPP) Cawangan Piasau.

Menteri Muda Pelancongan, Kesenian dan Kebudayaan merangkap Pengerusi SUPP Piasau, Datuk Sebastian Ting berkata, beliau berasa bangga kerana ada pihak yang prihatin seperti pemilik kebun tersebut iaitu Mak Ak Kit kerana sudi menyumbangkan  sayur-sayurannya.

“Kerajaan telah melaksanakan bahagiannya untuk membantu rakyat dan kita berharap lebih ramai individu atau badan korporat di Miri   tampil  bagi bersama-sama membantu mereka yang kurang mampu terutamanya mereka yang hilang pendapatan harian akibat pelaksanaan PKP ini,” katanya.

Beliau berkata, warga Miri sangat bertuah kerana mempunyai ramai golongan yang prihatin yang sudi menghulurkan bantuan kepada mereka yang memerlukan.

Oleh Liong Chai Ling

See author's posts


Dua ‘Datuk’ dibebas dengan jaminan

KUCHING: Dua pengarah syarikat bergelar ‘Datuk’ dibebaskan Mahkamah Majistret Kuching setelah memberi keterangan berhubung kes rasuah dan tuntutan palsu berkaitan pelaksanaan projek naik taraf jalan luar bandar dibawah program ‘Jiwa Murni’ bernilai RM800 juta di Sarawak.

Penolong Pendaftar Mahkamah Rendah Kuching, Dora Undau melepaskan kedua-duanya setelah perintah reman kedua mereka tamat semalam.

Kedua-dua suspek dibebaskan dengan jaminan Suruhanjaya Pencegahan Rasuah Malaysia (SPRM) dengan ikat jamin berjumlah RM100,000 berserta seorang penjamin.

Pembebasan dua pengarah syarikat itu disahkan oleh peguam yang mewakili mereka, Wong King Wei ketika ditemui pemberita di ruang legar mahkamah.

Kedua pengarah syarikat tersebut yang masing-masing berusia 42 dan 44 tahun hadir ke mahkamah sekitar jam 9.10 pagi dengan berpakaian lokap SPRM serta tangan bergari sambil diiringi Pegawai SPRM.

Mereka ditahan dalam satu operasi khas SPRM dengan kerjasama Kementerian Pertahanan pada 8 September lalu mula direman pada 9 hingga 13 September bagi membantu SPRM melengkapkan kertas siasatan.

Kedua-dua suspek masing-masing diwakili peguam Shankar Ram, Lim Heng Choo dan Wong King Wei serta Albert Tang, Allan Lao, Lidwina Kiew dan Roger Chin.

Difahamkan, SPRM menjalankan siasatan kes itu di bawah Seksyen 16 (b), 17 (a) dan Seksyen 18 Akta SPRM 2009.

Mereka yang merupakan rakan kongsi yang memiliki tiga syarikat yang memonopoli projek berkaitan pembinaan jalan.

“Projek itu menghubungkan beberapa bandar kecil di Sarawak dinamakan ‘Projek Jiwa Murni’ di bawah Kementerian Pertahanan dan ia dianugerahkan kepada syarikat itu dari 2010 hingga 2016.

“Sumber berkata ada antara jalan itu tidak dapat digunakan dan rosak setelah beberapa bulan dibina manakala kawasan yang terlibat adalah Miri, Kapit, Ba’Kelalan, Limbang serta Belaga,”Tambah sumber berkenaan, lebih mengejutkan salah satu daripada syarikat yang memperoleh projek menaik taraf dan membaik pulih jalan-jalan berkenaan, disyaki dimiliki pengarah syarikat tersebut yang sebelum itu telah membina jalan raya dikawasan terlibat tidak mengikut spesifikasi ditetapkan.

Sumber berkata seharusnya syarikat-syarikat di bawah kawalan kementerian berkenaan disenarai hitam daripada memperolehi projek atas faktor kegagalan mereka melaksanakan projek terdahulu namun apa yang berlaku ialah mereka diberikan projek menggunakan nama syarikat lain.

Pada Rabu lalu, Mahkamah Majistret menolak permohonan pegawai SPRM untuk mendapatkan perintah reman terhadap seorang peguam yang disiasat berhubung kes rasuah dan tuntutan palsu pelaksanaan 10 projek menaik taraf jalan bernilai RM800 juta di Sarawak.

Majistret Zubaidah Sharkawi membenarkan lelaki berusia dalam lingkungan 40an itu yang disiasat dalam kes sama, dibebaskan.

Terdahulu, pegawai penyiasat SPRM memohon reman tujuh hari bagi membantu siasatan di bawah Seksyen 16 (b), 17 (a) dan Seksyen 18 Akta SPRM 2009.

Menurut sumber, suspek dibebaskan berikutan tiada bukti yang dapat mengaitkannya dengan projek pembinaan jalan tersebut.

See author's posts


Kepulangan pelajar IPT dikawal ketat

ADENG IDRUS

LAWAS: Kepulangan pelajar Lawas yang menuntut di pelbagai Institusi Pengajian Tinggi (IPT) di Kuching, Labuan dan Semenanjung terus dikawal ketat oleh pihak berwajib.

Seramai 36 pelajar tiba di Dermaga Bot Ekspress Lawas daripada Limbang menggunakan bot ekpress sewa khas yang diurus oleh Sarawak Volunteer.

Ketibaan pelajar ini disambut oleh pasukan Bomba dan Penyelamat, Pegawai dan kakitangan Kementerian Kesihatan Malaysia, JPAM, Polis DiRaja Malaysia dan lain-lain agensi bertanggungjawab.

Rombongan berikut dijangka tiba ke Lawas daripada Limbang pada 23 Mei 2020.

Manakala kumpulan pelajar daripada Permata yang ditaja balik oleh Yayasan Sarawak juga dijangka balik menggunakan penerbangan daripada Miri.

Pelajar Permata ini berangkat menggunakan penerbangan daripada Limbang ke Miri dan daripada Miri ke Lawas.

Ibubapa pelajar Permata ini menzahirkan terima kasih dan penghargaan kepada Kementerian Pengangkutan Sarawak atas tambahan sebuah penerbangan bagi sektor Miri dan Lawas.

Sebelum ini, hanya sebuah penerbangan sehari membabitkan destinasi Miri dan Lawas.

Ini telah menimbulkan banyak rungutan, tetapi atas kepekaan pihak kerajaan Sarawak telah berjaya menambah sebuah lagi penerbangan antara kedua destinasi ini.

Namun demikian, jumlah penumpang tetap dihadkan sejajar dengan pematuhan kepada arahan PKPB.

See author's posts


Indonesia komited bangunkan ibu negara baharu

JAKARTA: Indonesia kekal komited untuk membangunkan ibu negara baru di wilayah Kalimantan Timur, yang akan bermula selepas program vaksinasi Covid-19 selesai pada Mac 2022.

Negara itu memulakan program vaksinasi secara besar-besaran 14 Januari lalu, didahului dengan pekerja kesihatan di seluruh kepulauan itu, selepas Presiden Joko Widodo (Jokowi) menerima suntikan pertama vaksin pada 13 Januari lalu.

Menteri Perancangan Pembangunan Nasional, Suharso Monoarfa, baru-baru ini berkata, selepas program vaksinasi itu kerajaan akan memulakan pembangunan ibu kota baru Indonesia, yang dijangka mencipta lebih banyak peluang pekerjaan.

Beliau berkata, rang undang-undang mengenainya sudah dimasukkan dalam program perundangan nasional dan peraturan presiden bagi penubuhan lembaga pihak berkuasa untuk ibu kota baru itu sudah pun diwujudkan.

Tambah beliau, pembangunan ibu kota baru itu kini sedang menunggu arahan Jokowi, sementara Indonesia giat memberi tumpuan menyelesaikan program vaksinasi.

Timbalan agensi bagi pembangunan wilayah, Rudy Soeprihadi Prawiradinata, berkata jangka masa pembangunan ibu negara baharu itu masih mengikut jadual walaupun negara itu kini sedang berdepan wabak Covid-19.

Jelas beliau, majlis pecah tanah yang sebelum ini dijadualkan pada Ogos 2020, ditunda sehingga program vaksinasi nasional selesai dan berharap ketua negara itu akan memasuki pejabat di ibu negara baru pada 2024.

Sementara itu, timbalan kepada ketua daerah Penajam Paser Utara, yang menjadi sebahagian tempat bagi ibu negara baru itu, Hamdam, berkata usaha memindahkan ibu negara ke wilayah Kalimantan Timur sudah pada peringkat akhir.

Katanya, rancangan terperinci bagi ibu negara baru itu sudah dimuktamadkan Kementerian Perancangan Pembangunan Nasional dan pemindahannya hanya menunggu keputusan politik presiden dan kelulusan peraturan Parlimen.

Pemindahan ibu negara Indonesia terkandung dalam Rancangan Pembangunan Jangka Menengah Nasional 2020-2024.

Pada 26 Ogos 2019, Jokowi mengumumkan sebuah ibu negara baru akan dibina antara daerah pentadbiran Penajam Paser Utara dan daerah Kutai Kartanegara di wilayah Kalimantan Timur.

Kalimantan Timur dengan keluasan kira-kira 125.337 kilometer persegi adalah wilayah Indonesia di timur pulau Kalimantan, yang juga dikenali sebagai Borneo dengan jumlah penduduk lebih sejuta orang. –AFP

See author's posts


Sempadan Perancis,Itali terputus hubungan

SAINT MARTIN VESUBIE (PERANCIS): Pasukan penyelamat Perancis dan Itali meningkatkan operasi pencarian, semalam, selepas banjir menyebabkan beberapa perkampungan di wilayah pergunungan sempadan terputus hubungan, selain kemusnahan teruk serta mengorbankan sekurang-kurang empat nyawa.

Ribut, hujan lebat dan banjir kilat melanda kawasan terbabit, sekali gus menenggelami jalan raya serta menghanyutkan rumah, malah mengakibatkan kejadian tanah runtuh.

Agensi berita ANSA dan media Itali yang lain melaporkan, pasukan kecemasan menemui sekurang-kurang empat mayat di Liguria, Itali, semalam.

Pihak penyelamat daripada Itali dan Perancis bekerjasama untuk cuba mengenal pasti mangsa, namun belum dapat dipastikan sama ada mereka terkorban akibat banjir atau sebab lain.

Dalam pada itu, pasukan Perancis masih berusaha mencari lapan mangsa dilaporkan hilang selepas saksi melihat mereka dihanyutkan arus banjir.

Banjir di sebuah perkampungan Perancis terletak berdekatan sempadan Itali, Breil-sur-Roya pula menyaksikan kediaman penduduk ditenggelami lumpur, manakala kenderaan terbalik dan tersangkut di dasar sungai.

Usaha menyelamat juga ditumpukan di lembah Roya dengan kira-kira 1,000 anggota bomba bersama bantuan pihak tentera dan helikopter, meneruskan semula pencarian mangsa serta membantu penduduk selepas kediaman mereka musnah atau terputus hubungan.

Taufan Alex membadai pantai barat Perancis, Khamis lalu, dengan membawa angin kencang dan hujan lebat ke seluruh negara itu, sebelum menuju ke utara Itali.

Itali mengesahkan dua mangsa terkorban, kelmarin, meliputi seorang sukarelawan bomba yang menyertai operasi menyelamat dan seorang lelaki selepas kenderaannya dihanyutkan arus deras.

Perancis juga mengumumkan dua korban, termasuk seorang pengembala selepas mayatnya ditemui di sungai berhampiran sempadan.

Anggota bomba kemudian mengumumkan seorang lelaki ditemui maut di dalam keretanya di perkampungan Saint-Martin-Vesubie. – AFP

See author's posts


Kerajaan komited jaga alam sekitar

LAWAS: Sungai, hutan bakau dan laut adalah warisan alam yang perlu dijaga dalam memastikan kelestarian alam sekitar.

Malahan sumber sungai, laut dan bakau adalah sumber rezeki kepada masyarakat di kawasan pesisir yang mesti dipelihara.

Timbalan Ketua Menteri Datuk Amar Haji Awang Tengah Ali Hassan menjelaskan kepentingan alam khususnya sungai di Daerah Lawas yang masih terjaga baik dan belum teruk tercemar.

Awang Tengah yang juga Menteri pembangunan Bandar dan Sumber Asli dan Menteri Perdagangan Antarabangsa & Industri Terminal Perindustrian dan Pembangunan Usahawan Sarawak menyatakan demikian pada majlis Jangkauan Pengembangan Komuniti Pertanian (AgriCOP) di Awat-awat, Sundar semalam.

Seterusnya beliau memberitahu bahawa Kerajaan Sarawak amat mengambil serius kepentingan sektor pertanian, perikanan dan sektor ekonomi lainnya.

Justeru itu kerajaan Sarawak juga telah menubuhkan Pengawal Pantai yang akan menjaga kepentingan maritimnya di sepanjang kawasan laut Sarawak.

Ini termasuk menubuhkan sebuah pasukan Pengawal Pantaidi Lawas yang akan bertindak membantu menjaga kawasan maritim Lawas di Teluk Brunei.

Selain itu, Kerajaan Sarawak juga membelanjakan peruntukan besar untuk melabuhkan tukun tiruan daripada Sematan hingga ke Lawas dengan kos RM70 juta dengan panjangnya ribuan kilometer.

Ini adalah bagi memastikan hidupan marin khususnya ikan di kawasan pesisir terus membiak dan terlindung daripada ancaman kapal pukat tunda yang sering menceroboh kawasan pesisir laut Sarawak.

Awang Tengah yang juga ADUN Bukit Sari turut mengumumkan kerja naik taraf Stesyen Perikanan Punang yang akan menjadi pusat penyelidikan dan pembekal benih ikan yang utama di rantau ini.

Sejajar dengan itu, beliau meminta Jabatan Perikatan daripada Bahagian Perikanan untuk melakukan penyelidikan bagi menghasilkan ternakan ikan tamban dalam sangkar.

Penyelidikan ini penting dalam memastikan bekalan ikan tamban Lawas yang digunakan untuk menghasilkan tahai dapat ditambah untuk tujuan komersil.

Oleh itu, bermula tahun depan pihak Kerajaan Sarawak akan membina rumah menyalai tahai secara mengikut zon di Awat-awat, Punang dan Kuala Lawas.

Pada masa yang sama, keluarga nelayan juga turut digesa untuk terlibat dalam aktiviti pertanian dengan menggunakan teknologi moden.

Usaha ini mampu menambah pendapatan keluarga selain bergantung kepada hasil laut dan sungai semata-mata.

Turut hadir, Residen Bahagian Limbang Ir Ahmad Denney Ahmad Fauzi, Pengarah Agensi Pembangunan Wilayah Utara( NRDA) Datu Ubaidillah Haji Abdul Latip, Pegawai Daerah Lawas Ladin Atok, Pegawai Pertanian Bahagian Limbang Japaruddin Ali dan Dato Hajah Dayang Morliah Datuk Haji Awang Daud.

Oleh ADENG EDRUS

See author's posts


Mambong bakal jadi pengeluar kopi terbesar

MAMBONG: Kawasan Mambong disasarkan akan menjadi sebagai pengeluar utama bagi produk berasaskan kopi terbesar di negeri ini.

Menteri Muda Pengangkutan Sarawak merangkap Ahli Dewan Undangan Negeri (ADUN) Mambong, Datuk Dr.Jerip Susil berkata, Jabatan Pertanian telah mengenal pasti seluas 3,000 hektar tanah yang sesuai dengan tanaman kopi di kawasan tersebut.

Katanya, Kawasan Mambong mempunyai tanah pertanian yang luas dan belum dibangunkan.

“Sebagai permulaan, tanaman kopi secara berkelompok mula dilaksanakan di Kampung Git dan Kampung Karu menerusi projek pertanian.

“Tanaman kopi secara berkelompok harus dilaksanakan bagi mengurangkan kebergantungan kepada sumber kopi dari luar negara,” katanya.

Beliau berkata demikian ketika majlis penutupan Agriculture Community Outreach Programme (AgriCop) di Kampung Bratan.

Beliau berkata, seramai 118 peserta dari beberapa kampung di kawasan Mambong telah menyertai program tersebut.

“Program AgriCop ini memberi penekanan kepada produk yang berasaskan kopi yang mana dilihat mempunyai nilai komersial dan permintaan yang tinggi di pasaran tempatan.

“Permintaan terhadap kopi adalah sangat tinggi buat masa sekarang, jika dilihat negara China memerlukan sekurang-kurangnya 80 tan serbuk kopi sebulan,”katanya.

See author's posts


RM167.98 juta sokong industri pertanian

KUALA LUMPUR: Sebanyak RM167.98 juta pembiayaan telah disalurkan kepada golongan petani, peladang dan nelayan setakat 2 Julai 2021 bagi menyokong industri pertanian dan makanan negara.

Menteri Kewangan, Tengku Datuk Seri Zafrul Abdul Aziz berkata, pembiayaan tersebut adalah sebahagian daripada RM400 juta yang diperuntukkan bagi golongan tersebut.

“Di bawah skim sokongan industri pertanian dan makanan ini, RM350 juta merupakan peruntukan di bawah Skim Pembiayaan Mikrokredit Agrobank.

“Jaminan makanan amat dititikberatkan dalam PENJANA (Pelan Jana Semula Ekonomi Negara) dan Belanjawan 2021,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) ke-61 yang dikeluarkan, semalam.

Beliau berkata di bawah skim sokongan penggunaan teknikal dan digital bagi Perusahaan Kecil dan Sederhana (PKS) serta syarikat di peringkat pertengahan, sejumlah RM76.62 juta telah disalurkan kepada 13,873 perniagaan dalam bentuk geran dan pinjaman untuk langganan perkhidmatan digitalisasi, setakat 2 Julai.

Tengku Zafrul berkata, sebanyak 322,177 majikan dan 2.64 juta pekerja juga telah menerima manfaat Program Subsidi Upah (PSU) 1.0 di bawah Pakej Rangsangan Ekonomi Prihatin Rakyat dan PENJANA.

Beliau berkata setakat 2 Julai, permohonan subsidi upah yang diluluskan telah mencapai nilai RM12.907 bilion.- Bernama

See author's posts


Pastikan bekalan makanan mencukupi

ALEXANDRA LORNA

KUCHING: Kementerian Perdagangan Dalam Negeri dan Hal Ehwal Pengguna Negeri
Sarawak (KPDNHEP) diminta untuk memastikan bekalan makanan mencukupi di setiap
800 Pusat Jualan dan Kedai Runcit (Point of Sales – POS) di seluruh Sarawak.

Timbalan Ketua Menteri Datuk Amar Awang Ali Hasan berkata KPDNHEP juga
harus memastikan harga makanan mestilah dikawal mengikut harga borong.

“Kesemua pusat jualan/kedai runcit ini dibenarkan beroperasi setiap
hari dari jam 7.00 pagi hingga 4.00 petang,” katanya pada sidang media
selepas mempengerusikan mesyuarat Jawatankuasa Kecil Rantaian Bekalan Makanan
di Wisma Sumber Alam, di sini semalam.

Awang Tengah menambah kesemua 800 POS yang kebanyakan berada di luar bandar
akan mempunyai bekalan makanan yang mencukupi untuk penduduk di kawasan luar
bandar.

“Sebagai sebuah kerajaan yang prihatin Ketua Menteri Datuk Patinggi
Abang Johari Tun Openg telah meluluskan peruntukan berjumlah RM16.4 juta, untuk
membekalkan makanan asas kepada golongan sasar di seluruh Sarawak,”
katanya.

Beliau berkata Jawatankuasa Kecil Rantaian Bekalan Makanan bertanggungjawab
memastikan bekalan makanan asas seperti beras, gula, minyak masak dan tepung
mencukupi dalam tempoh PKP, termasuk pada musim perayaan yang akan datang.

“Perbincangan juga dibuat berkenaan dengan kapasiti dari segi
logistik, pengagihan bekalan, mengenalpasti kumpulan sasar untuk menerima
bantuan makanan.

“Jawatankuasa ini telah bermesyuarat dua kali dan pada hari ini, saya
ingin membuat pengumuman mengenai beberapa pendekatan dan strategi yang akan
diambil oleh Kerajaan Negeri, dalam memastikan bekalan makanan untuk rakyat
Sarawak, terutama di kawasan luar bandar dan pedalaman yang jauh dan sukar,
tidak akan terjejas dan makanan sentiasa mencukupi semasa PKP ini,”
tegasnya.

Awang Tengah berkata golongan sasar yang dibekalkan dengan makanan asas
dalam tempoh PKP akan ditentukan oleh Jawatankuasa Bencana Bahagian/Daerah
dengan kerjasama agensi-agensi Kerajaan, Pusat Khidmat ADUN, dan NGO yang
relevan.

“Golongan sasar ini boleh merangkumi ketua isi rumah di kawasan luar
bandar dan pedalaman, termasuk golongan miskin bandar dan mereka yang
kehilangan pendapatan kerana PKP,” ujarnya

Awang Tengah berkata untuk penghantaran makanan, kerajaan akan menggunakan
semua sumber pengangkutan seperti Angkatan Tentera Malaysia (ATM) dan Bomba,
bagi penghantaran makanan ke kawasan luar bandar dan pedalaman yang jauh dan
rumit seperti di Belaga, Baram, Bario, Batang Ai, Kapit, Ba’ Kelalan dan Long
Semadoh.

“Tujuannya adalah untuk memastikan barang-barang bantuan yang kita
akan agihkan dapat sampai ke kawasan pusat pengagihan sebelum diagihkan lagi
kepada kawasan kampung,” katanya.

Beliau turut memberitahu semua pengangkutan yang membawa bekalan makanan
akan dibenarkan oleh PDRM untuk membuat penghantaran ke seluruh Sarawak tanpa
sekatan.

“Jawatankuasa Bencana Bahagian/Daerah juga akan mengenalpasti Pusat
Pengagihan di setiap bahagian dan daerah.

“Jawatankuasa ini akan bekerjasama dengan agensi-agensi Kerajaan,
Pusat Khidmat ADUN, dan NGO yang relevan, untuk memastikan pengagihan makanan
diselaraskan dengan teratur dan kepatuhan kepada PKP,” ujarnya.

Beliau kemudian berkata pengagihan keperluan asas telah mula dilaksanakan
di beberapa kawasan seperti Kuching, Simunjan, Limbang , Lawas dan Bukit Sari.

“Sekarang kita juga sedang mengumpul maklumat penerima, pusat
pengagihan dan kuantiti bekalan keperluan asas yang diperlukan.

“Seterusnya kita akan memastikan pengagihan ini akan dilaksanakan
sepenuhnya dalam masa terdekat ini. Dan saya berharap dalam masa dua atau tiga
hari ini kita akan laksanakannya,” kata Awang Tengah.

See author's posts


Akauntan rugi RM48,560 ditipu sindiket pinjaman tidak wujud

SIBU: Seorang perempuan tempatan mengalami kerugian RM48,560 selepas ditipu oleh pinjaman wang tidak wujud yang ditawarkan dalam media sosial.

Ketua Polis Daerah Sibu, ACP Zulkipli Suhaili berkata, mangsa merupakan akauntan syarikat swasta pada awalnya ingin membuat pinjaman sebanyak RM20,000, telah tertarik dengan syarikat pinjaman wang yang menawarkan pinjaman menerusi media sosial.

“Namun mangsa telah diperdaya oleh suspek yang menyamar sebagai ejen pinjaman wang bank di laman web tersebut,” jelasnya menerusi siaran media, hari ini.

Katanya, mangsa telah membuat bayaran sebanyak RM48,560 ke dalam lima akaun bank secara 12 kali transaksi melalui perbankan internet dan CDM mulai Isnin lalu (28 Mac) bagi urusan proses pinjaman seperti dokumen perbankan, pendaftaran dan pembayaran cukai bagi kelulusan segera.

“Mangsa juga dijanjikan pulangan semula wang setelah mendapat kelulusan pinjaman. Selepas membuat kesemua pembayaran, mangsa masih diminta membuat beberapa lagi pembayaran bagi tujuan pengeluaran kesemua wang.

“Mangsa berasa curiga dan telah membuat laporan polis untuk tindakan lanjut,” ujarnya.

Sebagai langkah pencegahan, katanya, orang ramai dinasihatkan membuat semakan dengan pihak bank bagi memastikan kesahihan pinjaman.

“Orang ramai juga dinasihatkan supaya tidak mudah terpedaya sekiranya pinjaman dijanjikan dengan kadar faedah rendah daripada yang ditawarkan ole institusi kewangan yang berlesen.

“Melalui pendekatan ini, risiko perbankan dapat dikurangkan sekaligus mengelakkan penjenayah meneruskan jenayah tersebut,” ujarnya lagi.

Sebarang nasihat atau maklumat lanjut, bolen dirujuk kepada Pusat Respons Scam Kebangsaan (NSC) di talian 997 dan ikuti laman facebook @CyberCrimeAlertRMP @JSJKPDRM.

Buat juga semakan pengesahan akaun bank dan nombor telefon yang diragui melalui laman sesawang http://ccid.rmp.gov.my/semakmule/.

Oleh AKUN GIMAN

See author's posts


Perkongsian detik terperangkap arus deras

YAN: Terperangkap dalam arus deras dan hampir hanyut menjadi pengalaman ngeri bagi seorang siak masjid dalam kejadian banjir besar yang berpunca daripada fenomena kepala air dari puncak Gunung Jerai di sini, petang kelmarin.

Ahmad Sharihuddin Hassan, 43, berkata, selepas menunaikan solat asar berjemaah di Masjid Badlishah yang terletak di pekan Yan itu, dia mendapati paras air sungai berhampiran masjid berkenaan naik secara mendadak.

“Pada mulanya air keruh biasa saja, saya pergi alihkan motosikal ke tempat lebih tinggi dan kembali ke dalam dewan masjid untuk melihat keadaan barang-barang makanan yang disimpan di masjid untuk diagihkan kepada golongan memerlukan dalam tempoh pandemik ini.

“Saya dan ahli-ahli masjid alihkan barangan itu agar lebih selamat, namun tidak menyangka keadaan di luar masjid sudah semakin buruk,” katanya, kepada Bernama ketika ditemui di rumahnya di Kampung Seberang Pekan Yan di sini, semalam.

Ahmad Sharihuddin berkata, ketika keluar dari masjid, air sudah semakin ‘mengganas’ dengan keadaan arus deras luar biasa sebelum disusuli dengan air berlumpur.

“Saya tidak lagi mampu berjalan dan hampir dihanyutkan air yang kelihatan membuak-buak dan sangat mengerikan, sebelum diselamatkan anggota bomba yang kebetulan berada di kawasan berdekatan,” katanya.

Sementara itu, Yazatulrahida Yahya, 42, pula berkata, dia dihubungi bapanya Yahya Basiron, 73, mengatakan bahawa rumah orang tuanya itu dinaiki air dan sama sekali tidak menyangka musibah kali ini sangat besar dan tidak pernah dialami penduduk sebelum ini.

“Saya ingat banjir biasa, air naik sekejap dan surut. Namun, saya sangat terkejut apabila bonda saya pula hubungi dan beritahu air sudah naik sehingga paras dada dan barang-barang sudah tenggelam.

— Bernama

See author's posts


209 Institusi pendidikan ditutup

KUCHING: Semua institusi pendidikan di daerah ini ditutup mulai hari ini (30 Oktober) hingga 13 November depan selepas disahkan Zon Merah pandemik Covid-19.

Kementerian Pendidikan Malaysia (KPM) menerusi satu kenyataan berkata, penutupan ini melibatkan sebanyak 209 institusi pendidikan di seluruh daerah ini.

Bilangan ini merangkumi sekolah rendah dan menengah di bawah KPM, Institusi Pendidikan Guru, Kolej Matrikulasi serta sekolah swasta yang berdaftar dengan KPM.

“Sekolah dan institusi pendidikan yang mempunyai asrama juga ditutup.

“Ibu bapa atau penjaga perlu mengambil murid atau pelajar yang tinggal di asrama tersebut untuk pulang.

“Bagaimanapun, murid atau pelajar yang menunggu untuk diambil ibu bapa atau murid yang ingin terus kekal berada di asrama sekolah atau institusi pendidikan sepanjang tempoh penutupan akan berada di bawah penjagaan warden,” katanya.

Tambah KPM, bagi murid-murid yang perlu menduduki peperiksaan antarabangsa seperti yang dijadualkan sepanjang tempoh penutupan institusi pendidikan, mereka perlu mendapatkan surat dari sekolah masing-masing untuk menghadiri peperiksaan.

Sepanjang tempoh penutupan tersebut, pentadbir sekolah serta semua institusi pendidikan diarah untuk memastikan guru, tenaga pengajar serta murid dan pelajar melaksanakan pengajaran dan pembelajaran di rumah.

Manual pengajaran dan pembelajaran di rumah boleh dimuat turun di portal rasmi KPM www.moe.gov.my.

“KPM sentiasa memantau situasi di seluruh negara serta sentiaa bekerjasama dengan Majlis Keselamatan Negara (MKN) dan Kementerian Kesihatan Malaysia (KKM).

“Sebarang pemakluman berhubung penutupan sekolah dan institusi pendidikan akan dibuat dari semasa ke semasa,” ujarnya.

Dalam pada itu, senarai institusi pendidikan yang ditutup akan dikemaskini dari semasa ke semasa dan akan dimuat naik di portal KPM di www.moe.gov.my dan di platform media sosial rasmi KPM.

Oleh Nur Ain Otsman

See author's posts


Kerajaan tidak abai rawatan kepada pesakit lain

BAGAN SERAI: Kerajaan tidak mengabaikan rawatan kepada pesakit  lain, walaupun tumpuan diberikan kepada pesakit Covid-19 yang semakin meningkat pada masa ini, kata  Timbalan Menteri Kesihatan Datuk Dr Noor Azmi Ghazali.

Katanya, ini terbukti apabila kerajaan menetapkan 85 peratus katil di hospital di negara ini untuk rawatan pesakit lain dan hanya 15 peratus sahaja katil yang disediakan kepada pesakit Covid-19.

Beliau berkata, ini menunjukkan kerajaan amat prihatin dan tidak mengabaikan pesakit lain termasuk penyakit denggi, virus Japanese Encephalitis (JE) dan sebagainya.

“Kerajaan memberi rawatan kepada pesakit dengan baik. Kalau ada kes banyak, mereka akan dihantar mendapatkan rawatan di hospital berdekatan termasuk hospital swasta,” katanya pada sidang media selepas Majlis Penyerahan Agihan Keuntungan Ladang Rakyat Daerah Kerian Tahun 2020, di sini semalam.

Pada majlis itu, 178 peserta menerima agihan RM300 setiap seorang berjumlah  RM53,400.

Sementara itu,  Dr Noor Azmi yang juga Ahli Parlimen Bagan Serai berkata, setakat ini kerajaan masih belum memutuskan berkaitan penutupan semua sekolah di negara ini, walaupun jumlah kes semakin meningkat.

Sebaliknya, beliau berkata tindakan pengesanan secara aktif akan dilakukan dan kontak rapat akan dikesan selain pelaksanaan nyah kuman di tempat yang dikesan berlaku kes baharu.

“Sesetengah tempat jika ada kes positif Covid-19, ia  akan ditutup  selama dua hingga tiga hari namun sekolah mempunyai Prosedur Operasi Standard (SOP) yang sangat ketat dengan melakukan  penjarakan fizikal, pemeriksaan suhu badan dan tiada aktiviti luar.

“Kalau mereka di asrama, pelajar memang tidak boleh  balik ke rumah  dan kekal di tempat itu kerana lebih selamat,” katanya.

Mengenai ujian  swab di Sabah, Dr Noor Azmi berkata  Kementerian Kesihatan  mempunyai keupayaan membuat 2,000 ujian  dalam sehari, dan terdapat juga  sampel ujian  yang  dihantar ke Semenanjung untuk bantuan  ujian oleh kakitangan di negeri lain sekali gus dapat mengurangkan tempoh menunggu keputusan. – Bernama

See author's posts


Remaja, warga emas antara ditahan

BAU: Seorang remaja dan warga emas ditangkap kerana terlibat dalam aktiviti sabung ayam ketika Perintah Kawalan Pergerakan Bersyarat (PKPB) di sebuah kebun di Jalan Fairy Cave Bau, pagi Sabtu lalu.

Ketua Polis Daerah Bau DSP Poge Nyaon berkata, remaja tersebut yang berumur 16 tahun dan warga emas yang berusia 73 tahun itu adalah antara enam individu lelaki yang diberkas dalam OP Dadu yang dijalankan oleh pasukan polis dari Bahagian Siasatan Jenayah Ibu Pejabat Polis Daerah (IPD) Bau.

“Dalam satu serbuan yang dijalankan sekitar 11.00 pagi di kawasan lapang dalam sebuah kebun di Jalan Fairy Cave, Bau, enam lelaki tempatan ditangkap kerana terlibat dalam aktiviti sabung ayam.

“Tangkapan ini dilakukan di bawah Seksyen 3(1) Langkah-Langkah Pencegahan Penganiayaan Terhadap Binatang 1962 dan Peraturan 3 Peraturan-peraturan pencegahan dan Pengawalan Penyakit Berjangkit 2020 (Langkah-langkah dan di dalam kawasan tempat jangkitan)(No.6)2020, ” katanya.

Menurut Poge, pihak polis turut merampas enam ekor ayam hidup, bangkai dua ayam, satu unit alat penimbang dan satu taji ayam.

Katanya, semua suspek yang ditahan bagaimanapun tidak mempunyai rekod kesalahan lampau.

Keenam-enam suspek yang ditahan di bawah Seksyen 3(1) Langkah-Langkah Pencegahan Penganiayaan Terhadap Binatang 1962 boleh dikenakan hukuman denda RM1,000 atau tiga bulan penjara jika sabit kesalahan, tegasnya.

Tambah beliau, bagi kesalahan melanggar perintah PKPB pula, mereka boleh didenda tidak melebihi RM1,000 atau penjara tidak melebih enam bulan atau kedua-duanya jika disabitkan.

See author's posts


Tiga terbunuh dalam letupan gas

BEIJING: Letupan gas di sebuah restoran di sebuah bandar besar China semalam, membunuh sekurang-kurangnya tiga orang dan mencederakan puluhan orang, lapor media negeri.

Rakaman dramatik daripada kamera kereta berdekatan yang diterbitkan oleh media negeri, menunjukkan kepulan asap dan debu besar meletus di jalan dengan orang ramai berlari menyelamatkan diri menuju ke tempat yang selamat.

Penyiar Negara, CCTV menunjukkan tingkap pecah dari beberapa bangunan di jalan yang dipenuhi debu dan serpihan di Shenyang, ibu kota Wilayah Liaoning di utara China.

Menurut laporan People Daily, pasukan penyelamat mendapati tiga orang terbunuh dan lebih daripada 30 cedera dan punca letupan sedang disiasat.

Ambulans dan jentera bomba berada di jalan setelah letupan ketika pekerja mengundurkan kereta yang musnah dan sebuah bas yang hancur dalam rakaman CCTV.

“Letupan itu berlaku pada pagi tadi (semalam) di kawasan kediaman yang dipenuhi dengan aktiviti perniagaan,” kata agensi berita rasmi Xinhua.

Sementara itu, kerja menyelamat masih dijalankan.

“Dalam siasatan awal, pasukan penyiasat melaporkan bahawa letupan berlaku di dalam bangunan komersial dan kawasan kediaman penduduk,” kata Pihak Berkuasa Kecemasan Liaoning dalam sebuah catatan media sosial.

Foto yang diterbitkan oleh Perkhidmatan Kecemasan Liaoning menunjukkan penyelamat dalam topi keselamatan yang dipenuhi debu letupan berkenaan.

Pada masa sama, pejalan kaki yang di kawasan kejadian turut menggoncang serpihan kaca dan serpihan daripada pakaian mereka.

Letupan gas sering berlaku di China kerana standard keselamatan dan penguatkuasaan yang lemah.

Terdahulu, letupan turut berlaku pada Jun lalu yang mengorbankan 25 orang dan mencederakan lebih daripada 100 yang lain ketika saluran gas meletup di pekarangan kediaman di wilayah tengah Hubei, China.

Dalam pada itu, lapan orang, termasuk pengurus besar syarikat yang memiliki paip gas, kemudian ditahan setelah pihak berkuasa mendapati amalan keselamatan tidak kukuh dan kerosakan serius pada paip. -AFP

See author's posts


Feri karam: Angka kematian meningkat 19, SAR dihentikan

OPERASI… Gambar bertarikh 29 Mei lalu menunjukkan pasukan Operasi Mencari dan Menyelamat (SAR) memindahkan mangsa kapal KM Ladang Pertiwi yang kehabisan minyak dan karam dalam cuaca buruk ketika belayar melalui Selat Makassar Indonesia di Wilayah Sulawesi Selatan. • Foto AFP

JAKARTA: Angka kematian sebuah feri karam di perairan Indonesia meningkat kepada 19 orang pada Isnin lalu selepas operasi mencari dan menyelamat (SAR) selama 10 hari dihentikan, kata pihak berkuasa.

Terdahulu, kapal KM Ladang Pertiwi kehabisan minyak dan karam dalam cuaca buruk ketika belayar melalui Selat Makassar Indonesia di Wilayah Sulawesi Selatan pada 26 Mei lalu.

Berita mengenai kemalangan itu hanya sampai kepada pegawai dua hari kemudian, mendorong operasi SAR yang melibatkan nelayan tempatan dan bot tunda yang melalui selat itu.

Pihak berkuasa menyelamatkan 31 penumpang dan anak kapal, menemui empat mayat dan mengisytiharkan 15 hilang sebelum usaha mencari berakhir dan mereka yang hilang kini dianggap meninggal dunia.

“Kami memberhentikan pencarian kerana tiada tanda bahawa lebih ramai mangsa boleh ditemui,” kara Ketua Operasi SAR Tempatan, Djunaidi.

Kapten kapal itu yang terselamat dalam kejadian karam, dinamakan minggu lalu sebagai suspek kerana membawa penumpang tanpa permit yang diperlukan dan pemilik kapal itu dinamakan sebagai suspek kerana mengambil kru tanpa kelayakan yang sepatutnya, lapor media tempatan.

Djunaidi berkata, nelayan tempatan yang kerap belayar di kawasan itu diberitahu supaya memaklumkan pihak berkuasa jika mereka menemui lebih banyak mayat.

Katanya, operasi SAR boleh dibuka semula sekiranya terdapat tanda mangsa terselamat.

Djunaidi memberitahu sidang akhbar pada Isnin lalu bahawa insiden itu menjadi peringatan untuk ‘mengutamakan keselamatan kita’.

Kemalangan marin adalah perkara biasa di Indonesia, sebuah negara Asia Tenggara dengan sekitar 17,000 pulau yang mana peraturan keselamatan sering dikuatkuasakan secara longgar.

Pada Mei lalu, sebuah feri yang membawa lebih 800 orang terkandas di perairan cetek di luar wilayah Nusa Tenggara Timur dan kekal tersangkut selama dua hari sebelum berjaya bergerak semula. Tiada individu yang cedera dalam kemalangan itu.

Pada 2018, lebih 150 orang mati lemas apabila sebuah feri karam di salah satu tasik terdalam di dunia di Pulau Sumatera. -AFP

See author's posts


Parlimen Tasek Gelugor akan kembali pada UMNO￼

TASEK GELUGOR: Naib Presiden UMNO, Datuk Seri Ismail Sabri Yaakob berkata, kerusi Parlimen Tasek Gelugor akan kembali ke pangkuan UMNO melalui kemenangan yang akan diraih pada Pilihan Raya Umum ke-15 (PRU-15).

Ismail Sabri yang juga Perdana Menteri berkata, tujuan beliau turun ke kawasan Tasek Gelugor hari ini adalah untuk memastikan kerusi tradisi UMNO itu kembali kepada UMNO setelah ‘lari’ kepada parti lain walaupun UMNO memenangi kerusi itu pada  PRU-14.

Pada PRU-14, kerusi Parlimen Tasek Gelugor dimenangi penyandangnya Datuk Shabudin Yahaya yang bertanding atas tiket UMNO ketika itu, namun beliau kemudiannya menyertai Bersatu pada Disember 2018.

“Saya yakin, kerusi ini akan kembali kepada pangkuan kita (UMNO),” katanya dalam ucapan perasmian Program Pemantapan Komuniti Bandar Keluarga Malaysia di sini, hari ini.

Ditemui pemberita selepas itu dan ditanya kenyataan Pengerusi Perikatan Nasional (PN) Tan Sri Muhyiddin Yassin merangkap Presiden Bersatu yang yakin Bersatu akan memenangi kerusi Tasek Gelugor itu, Ismail Sabri berkata, semua yang bertanding harus ada keyakinan.

“Yang pasti, saya lebih yakin daripada beliau (Muhyiddin) sebab kerusi ini dulu dimenangi oleh UMNO bukan Bersatu tapi bekas Ahli Parlimen sini lompat ke sana. Waktu tsunami politik pun kerusi ini dimenangi oleh UMNO,” katanya.

Ismail Sabri berkata, senarai pendek calon untuk kerusi Parlimen Tasek Gelugor telah diserahkan kepada lima pemimpin tertinggi UMNO (Top 5) untuk penilaian. – Bernama

See author's posts


Ranieri akhirnya catat sejarah

CLAUDIO Ranieri memenangi hati
dunia bola sepak ketika dia membawa Leicester City gelaran Liga Perdana
Inggeris pada 2016, tetapi enam tahun sebelumnya dia begitu hampir untuk
mencapai pencapaian yang lebih romantis  gelaran liga bersama pasukan asalnya Roma.

Ranieri yang dilahirkan dan
dibesarkan di Rom dan peminat seumur hidup kelab ibu kota telah mengambil alih
pasukan tanpa sebarang mata pada peringkat awal musim 2009-10 namun setelah
permulaan yang perlahan mengetuai Giallorossi mencatat rentak 24 perlawanan
tanpa kalah yang meninggalkan mereka di puncak Serie A di Itali dengan baki
empat perlawanan.

Bagaimanapun, 10 tahun lalu
gelombang emosi melanda dalam salah satu perlawanan paling dramatik dalam
sejarah Serie A sejak kebelakangan ini, kekalahan 2-1 di tempat sendiri kepada
Sampdoria yang semuanya menyerahkan gelaran dan peluang kepada Inter Milan,
Jose Mourinho bagi mencatat ‘treble’
bersejarah trofi liga, Piala Itali dan Liga Juara-Juara UEFA.

Kekalahan itu dan kemenangan
3-1 Inter ke atas Atalanta pada sebelumnya, meletakkan skuad bimbingan Mourinho
dua mata di depan dengan baki tiga perlawanan, kelebihan bakal juara Eropah itu
tidak akan lepaskan.

Perlawanan ini diadakan di
Stadio Olimpico yang tenang di Rom dan merupakan perlawanan sukar terakhir yang
dihadapi pasukan Ranieri, dengan Samp yang menghiburkan menampilkan Antonio
Cassano mengejar tempat dalam Liga Juara-Juara.

Persembahan menarik dalam 45
minit pertama menguatkan perasaan bahawa Ranieri dapat membalas penghinaan
Mourinho dengan dia telah memanggil rakannya bekas bos Chelsea sebagai orang
yang kalah dan mengejek bahasa Inggerisnya  ketika Francesco Totti meletakkan tuan rumah
di depan dan terus mempamerkan persembahan yang mendominasikan.

Bagaimanapun, bos Samp, Gigi
Delneri menukar keadaan ketika rehat dan mengubah corak permainan. Kegagalan
menyempurnakan peluang dalam separuh pertama terus menghantui Roma dan
Giampaolo Pazzini mengejutkan penyokong tuan rumah dengan menjaringkan dua gol
yang hadir setelah Roma mensia-siakan lebih banyak peluang dan beberapa
tendangan penalti ditolak.

“Tidak ada yang akan
mengeluh jika babak pertama berakhir 3-0,” kata Ranieri awal bulan ini.
“Kami mempunyai tiga atau empat peluang untuk memenangi perlawanan yang
kami sia-siakan. Kemudian kedua-dua gol itu menggegarkan kaki daripada bawah
kami.” ujarnya lagi.

Kekalahan kepada Samp
meninggalkan tanda mendalam ke atas skuad berbakat yang kemudiannya tenggelam
dalam kegembiraan. Begitu trauma bagi rakan Ranieri dari Rom Daniele De Rossi
bahawa dia berulang kali mengatakan bahawa ia adalah perlawanan pertama
daripada 18 tahun di kelab yang dia akan bermain sekali lagi.

“Saya akan memastikan
bahawa saya mengawal Pazzini secara satu lawan satu. Perlawanan itu adalah
permainan yang dapat memberi kami kegemilangan yang layak dimiliki
pasukan,” katanya.

Rentak menggembirakan Roma
bermula pada awal November ketika berada 14 mata di belakang tangga teratas dan
mereka hanya mendahului liga pada pertengahan April, berkat kemenangan 2-1 ke
atas Juventus, saingan tempatan Lazio dan Inter yang gagap.

Namun kekalahan menyakitkan
kepada Samp meninggalkan Inter teratas dengan dua mata dan minggu berikutnya
penyokong Lazio cepat menyapu garam ke atas luka jiran mereka.

Mereka menaikkan sepanduk
ironis “Oh nooo” ketika pasukan mereka tewas 2-0 kepada Inter, dalam
suasana perayaan yang nyata di Rom setelah penyokong Lazio menuntut pemain
mereka memberi kemenangan kepada Nerazzurri.

Dengan dua kemenangan buat
kedua-dua pasukan menjelang pusingan akhir perlawanan, kira-kira seramai 15,000
penyokong Roma melakukan perjalanan ke Chievo dengan harapan bahawa Inter  yang perlu menang  mungkin tergelincir di Siena dan dalam
separuh masa mendahului menerusi jaringan Mirko Vucinic dan De Rossi dan
kedudukan separuh masa pertama di Tuscany terikat 0-0.

Bagaimanapun, Diego Milito yang
bakal mengakhiri kempen menyumbangkan jaringan buat Inter, Piala Eropah ketiga
mereka, sekali gus mengakhiri impian Ranieri untuk memenangi Scudetto bersama
kelab.

Kekecewaan itu menandakan
berakhirnya pertarungan sengit antara kedua-dua pasukan yang telah menyaksikan
Roma menduduki tempat kedua di belakang Inter sejak tiga daripada empat musim
sebelumnya, dengan pasukan Mourinho yang semakin tua merosot setelah dia
meninggalkan San Siro untuk ke Real Madrid.

Roma kini telah menunggu gelaran
lain sejak tahun 2001 dan Ranieri, yang mengundurkan diri pada Februari
berikutnya harus menunggu beberapa tahun lagi sebelum akhirnya mencipta
sejarah. – AFP

See author's posts


NAM digesa bantu negara kecil perangi Covid-19

PUTRAJAYA: Perdana Menteri Tan Sri Muhyiddin Yassin semalam menggesa Pergerakan Negara-Negara Berkecuali (NAM) membantu negara-negara kecil memerangi wabak Covid-19.

Beliau berkata, Malaysia percaya NAM perlu memainkan peranan yang lebih ketara bagi memperjuangkan akses dan perolehan bagi negara-negara kecil dalam mendapatkan bekalan perubatan, ubat-ubatan dan vaksin sebaik sahaja ia dibangunkan.

Beliau berkata, Malaysia bimbang jika NAM tidak bersatu, negara-negara kecil akan dipinggirkan apabila ubat-ubatan dan vaksin dibangunkan syarikat farmasi besar di negara-negara maju.

“Kita mesti mengutuk sekeras-kerasnya sebarang bentuk pengisytiharan yang meminggirkan kepentingan negara anggota NAM apatah lagi di saat dunia sedang berdepan krisis Covid-19 ini,” kata beliau semasa Mesyuarat Sidang Kemuncak Secara Dalam Talian NAM menerusi persidangan video semalam.

Mesyuarat itu dipengerusikan Presiden Azerbaijan Ilham Aliyev, yang merupakan pengerusi semasa  NAM bagi penggal 2019 hingga 2022. Tema sidang kemuncak itu ialah “Bersatu menentang Covid-19” bagi mempromosi solidariti antarabangsa dalam memerangi pandemik tersebut.

“Kita tidak bersendirian dalam memerangi musuh yang tidak boleh dilihat ini. Kita semua telah dan akan terus menerima kesan daripada krisis ini. Sebab itu, kita mesti bersatu,” kata Muhyiddin.

Perdana Menteri berkata, Malaysia mengalu-alukan penubuhan Task Force NAM (pasukan petugas NAM), yang akan memiliki pangkalan data bersama untuk keperluan perubatan serta mengenal pasti keperluan sosial dan kemanusiaan negara anggota NAM.

“Malaysia juga menyambut baik inisiatif Azerbaijan untuk mempromosikan nilai-nilai multilateralisme dalam memerangi wabak ini menerusi Sidang Kemuncak secara Dalam Talian ini,” katanya.

Pergerakan NAM terdiri daripada 120 negara sebagai anggota serta 17 wilayah dan 10 pertubuhan antarabangsa sebagai pemerhati. Ia merangkumi hampir dua pertiga anggota Pertubuhan Bangsa-bangsa Bersatu (PBB) dan mewakili lebih separuh populasi dunia.

Muhyiddin berkata: “Sekiranya Covid-19 telah membuktikan sesuatu kepada kita sebagai negara-negara berkecuali, pandemik ini mempunyai peluang yang sama untuk berjaya (ditangani) di dunia.

“Ada negara kecil, pendekatan tangani krisis Covid-19 setara malah lebih baik daripada negara yang lebih besar,” katanya.

Muhyiddin berkata, inilah masanya NAM sebagai negara berkecuali membuktikan kepada dunia bahawa dengan bersatu hati dan bekerjasama rapat, ia mampu menangani wabak itu dan muncul sebagai kekuatan utama dalam global normal baharu pasca Covid-19.

Mengenai usaha Malaysia, Muhyiddin berkata kerajaan telah membuat perancangan berdasarkan enam pendekatan untuk memastikan negara dapat menangani impak Covid-19 dan Malaysia kembali kepada situasi yang lebih baik daripada kerosakan akibat wabak itu.

“Pertama, bagi memutuskan rantaian penularan Covid-19, Malaysia telah melaksanakan Perintah Kawalan Pergerakan (PKP). Sejak dilaksanakan pada 18 Mac lalu, ia telah memperlihatkan kesan yang positif. Bukan sahaja kadar kes baharu yang makin terkawal, malah kadar kematian berbanding kadar sembuh juga cumalah 1.7 peratus,” katanya.

Kedua, Muhyiddin berkata kerajaan sedang memfokus kepada usaha memastikan ketahanan ekonomi.

“Mengambil kira faktor luaran seperti perdagangan antarabangsa yang perlahan, ketidaktentuan dari sudut permintaan dan penawaran serta faktor dalaman seperti penurunan kadar perbelanjaan orang ramai susulan pelaksanaan PKP – kami memperkenalkan tiga Pakej Rangsangan Ekonomi bagi membantu menampung pendapatan rakyat semasa PKP serta melaksanakan langkah-langkah bersesuaian bertujuan memulakan semula ekonomi setelah sekatan ditarik balik,” katanya.

See author's posts


Cagamas perkenal SSB-I untuk warga emas

KUALA LUMPUR: Cagamas Bhd semalam memperkenalkan Skim Saraan Bercagar Islamik (SSB-i), pembiayaan gadai janji berbalik Islam yang pertama di dunia untuk pemilik kediaman warga emas.

SSB-i yang mematuhi prinsip syariah bertujuan untuk membantu warga emas membiayai persaraan mereka.

Presiden dan Ketua Pegawai Eksekutif Cagamas Bhd, Datuk Chung Chee Leong berkata, pelancaran SSB-i membolehkan perbadanan gadai janji nasional itu meningkatkan tawaran gadai janji berbaliknya bagi menarik minat pasaran tempatan.

“SSB-i menawarkan alternatif kepada pemilik kediaman warga emas memilih penyelesaian pembiayaan yang patuh syariah.”

“Skim ini menunjukkan komitmen berterusan kami untuk menyokong pembangunan kewangan Islam,” katanya dalam satu kenyataan semalam.

SSB-i merupakan kemudahan pembiayaan gadai janji berbalik Islam yang membolehkan warga emas berumur 55 tahun ke atas, memanfaatkan nilai rumah mereka yang dibayar penuh dan menukarnya kepada pembayaran tunai secara bulanan untuk menambah dana persaraan mereka sehingga umur 120 tahun, tanpa mengorbankan status pemilikan rumah.

SSB-i ialah skim yang berdasarkan transaksi komoditi berasaskan jualan, di bawah konsep Syariah Komoditi Murabahah melalui pengaturan Tawarruq.

Skim tersebut diberikan pengecualian duti setem yang sama seperti SSB sehingga akhir 2023.

Cagamas berkata, bermula hari ini SSB dan SSB-i tersedia untuk pemilik rumah warga emas di Johor Bahru dan Pulau Pinang, selain dari Lembah Klang.

Pemohon yang berminat boleh mengunjungi cawangan Kumpulan Wang Simpanan Pekerja (KWSP) yang ditetapkan dalam laman web SSB untuk pertanyaan kelayakan dan membuat temu janji dengan Agensi Kaunseling dan Pengurusan Kredit (AKPK) bagi mendapatkan nasihat kewangan gadai janji berbalik.

Chung berkata, dengan sambutan positif yang diperoleh semasa diperkenalkan di Lembah Klang, Cagamas akan terus bekerjasama dengan KWSP dan AKPK dalam membawa produk gadai janji berbaliknya ke pasaran.

“Kami akan terus menilai pengembangan SSB dan SSB-i ke bandar-bandar lain di Malaysia.”

“SSB dan SSB-i mewakili usaha berterusan Cagamas untuk menangani jurang kewangan di pasaran dengan peruntukan awal RM100 juta bagi membantu pesara memanfaatkan nilai rumah mereka dengan selamat serta menerima bayaran bulanan yang terjamin sepanjang hayat mereka,” tambah beliau. – Bernama

See author's posts


Harga RON97 naik sembilan sen, RON95, diesel kekal

KUALA LUMPUR: Harga runcit petrol RON97 naik sembilan sen seliter manakala RON95 dan diesel kekal bagi tempoh 10 hingga 16 Februari ini.

Kementerian Kewangan dalam kenyataan semalam memaklumkan harga runcit petrol RON97 naik daripada RM3.12 kepada RM3.21 seliter manakala RON95 dan diesel masing-masing kekal pada RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sung- guhpun harga pasaran sebenar bagi kedua-dua produk telah meningkat melebihi paras harga siling yang ditetapkan,” menurut kenyataan itu. Kerajaan akan terus memantau kesan perubah- an harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.- Bernama

See author's posts


Bantuan PKS selesai dua bulan lagi

KUCHING: Kementerian Pembangunan Usahawan dan Koperasi menjangkakan kelewatan pengeluaran bantuan kewangan kepada perusahaan kecil dan sederhana (PKS) di Sarawak yang terjejas operasi mereka berikutan pandemik Covid-19 dapat diselesaikan dalam tempoh dua bulan lagi.

Menterinya, Datuk Seri Dr. Wan Junaidi Tuanku Jaafar semalam mengakui memang ada PKS yang sudah diluluskan permohonan mereka tetapi belum lagi menerima bantuan berkenaan berikutan dokumentasi pengeluaran kewangan yang perlu disiapkan.

“Memang adalah dalam sekitar 20 pemohon (di Sarawak) yang sudah diluluskan tetapi (bantuan kewangan) tidak dikeluarkan lagi dan jumlah ini amat kecil berbanding yang sudah dikeluarkan.

“Jumlah permohonan yang diterima begitu banyak maka ada kelewatan tetapi dijangkakan dapat diselesaikan dalam tempoh dua bulan akan datang,” katanya kepada pemberita semasa melawat projek mendalamkan parit di Kampung Tabuan Selipar Putus, dekat sini, semalam.

Beliau berkata demikian sebagai mengulas rungutan beberapa PKS di sini, baru-baru ini yang mendakwa belum lagi menerima bantuan skim mikro kredit di bawah Pakej Rangsangan Ekonomi Prihatin Rakyat (Prihatin Tambahan) biarpun permohonan mereka sudah diluluskan.

Wan Junaidi berkata, kerajaan menyedari keperluan untuk menyuntik dana yang mencukupi bagi membantu PKS mengharungi cabaran yang dibawa oleh pandemik tersebut yang telah menjejaskan operasi dan pendapatan mereka.

Prihatin Tambahan diumumkan Perdana Menteri Tan Sri Muhyiddin Yassin pada awal April lepas melibatkan peruntukan berjumlah RM10 bilion bagi membantu meringankan beban kewangan PKS dan seterusnya menjamin dua pertiga daripada jumlah pekerja di negara ini terus mendapat pekerjaan.

Peruntukan ini melibatkan sejumlah RM7.9 bilion sebagai subsidi tambahan kepada PKS untuk meneruskan pembayaran upah kepada pekerja mereka dan RM2.1 bilion sebagai Geran Khas PRIHATIN bagi PKS mikro yang berkelayakan.

Sementara itu, Wan Junaidi yang juga merupakan Ahli Parlimen Santubong berkata beberapa alternatif akan cuba dikaji bagi menggerakkan kembali projek rakyat yang terbengkalai di kawasan parlimen tersebut khususnya ketika pandemik itu melanda.

Menurutnya, banyak projek yang ada antaranya bernilai tidak kurang daripada RM20 juta terhenti apabila Perintah Kawalan Pergerakan (PKP) dikuatkuasakan sejak 18 Mac lepas dan beliau akan berbincang dengan jabatan berkaitan untuk memulakan kembali projek yang menjadi keutamaan dalam masa terdekat.

“Mungkin dalam bulan Jun ini kita dapat mulakan kembali projek-projek yang menjadi keutamaan ini supaya kehidupan rakyat di kawasan ini tidak terjejas tetapi inipun bergantung kepada kejayaan kita menangani pandemik Covid-19,” katanya.- Bernama

See author's posts


Tiada pertambahan jumlah mangsa banjir

KUCHING: Bilangan mangsa di pusat pemindahan sementara (PSS) Dewan Johnical Rayong dan Komplek Sukan Julau masih kekal setakat 7 pagi tadi.

Sekretariat Jawatankuasa Pengurusan Bencana Negeri (JPBN) Sarawak menyatakan keseluruhan mangsa yang masih ditempatkan di PPS Dewan Johnical Rayong adalah seramai 25 orang dengan 12 ketua isi rumah (KIR), manakala PPS Komplek Sukan Julau masih menjadi penempatan kepada 18 mangsa banjir dengan enam KIR.

Katanya, tiada mana-mana PPS baharu yang dibuka setakat ini dan tiada kejadian tanah runtuh atau ribut dilaporkan.

Untuk rekod, PPS Dewan Johnical Rayong dibuka Rabu lalu pada 6.30 petang dan PPS Komplek Sukan Julau dibuka semalam pada 7 malam.

Oleh SHAHRUL QAIZAT

See author's posts


16 NGO Tasik Biru terima MRP

BAU: Sebanyak 16 pertubuhan bukan kerajaan (NGO) di kawasan Tasik Biru menerima peruntukan Projek Kecil Luar Bandar (MRP) berjumlah RM294,017.50, semalam.

Penyerahan MRP itu disempurnakan oleh Ahli Dewan Undangan Negeri (ADUN) Tasik Biru, Dato Henry Harry Jinep di Pusat Khidmat Tasik Biru.

Antara penerima adalah Jawatankuasa Kemajuan dan Keselamatan Kampung (JKKK) Grogo, JKKK Bogag, JKKK Kampung Suba Buan, JKKK Tanjong Bowang, JKKK Tanjong Poting, Tabika Kemas Kampung Bogag, Persatuan Ibu bapa dan Guru (PIBG) Sekolah Kebangsaan (SK) Buso, PIBG SK Segong, PIBG SMK Bau, Lembaga Pengurusan Sekolah SJK Chung Hua Sebuku, Kelab Majlis Daerah Bau, Kelab Bomba Daerah Bau, Kelab R & DO Daerah Bau, Kelab Ibu Pejabat Polis Daerah Bau dan Pertubuhan Hak Asasi Sumber Asli Singai (HATS).

Berucap dalam majlis tersebut, beliau memberitahu, peruntukan berkenaan adalah daripada Ketua Menteri Sarawak, Datuk Patinggi Abang Johari Tun Openg yang disalurkan untuk membantu meringankan beban mangsa bencana banjir.

“Meskipun peruntukan ini tidak secara keseluruhan, namun ia sedikit sebanyak meringankan bebanan mangsa banjir.

“Difahamkan, lebih 800 isi rumah di kawasan Tasik Biru yang terjejas akibat banjir, selain itu Majlis Daerah Bau dan Jabatan Kerja Raya Daerah Bau boleh membantu dari segi kerosakan jalan,” katanya.

Dalam pada itu, Dato Henry memberitahu SK Suba Buan, SK Buso dan SK Segong akan dpindahkan kerana lokasi sedia ada sering dilanda banjir.

Tambahnya lagi, usaha juga dilakukan untuk menambah bot berserta enjin serta peralatan lain kepada agensi yang terbabit dalam operasi menyelamat mangsa bencana banjir.

Oleh NUR AIN OTSMAN

See author's posts